**ПРОТОКОЛ ОТ ТРЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 16 декември 2015 година, начало 9:00 часа**

На заседанието присъстваха всички 51 общински съветници. Заседанието бе открито и ръководено от чл.-кор. проф Христо Белоев.

 **Чл.-кор. проф. Хр. Белоев:** Предлагам да започнем проверка на кворума. Моля, гласувайте, проверка на кворума. 42 общински съветници са гласували с устройства. Имаме необходимия кворум. Виждам, че има колеги, които не са гласували, можем да започнем. Тъй като чух звук от телефон, изключете или минете на безшумен режим, за да не смущаваме работата си. Преминаваме към обсъждане на дневния ред. Някакви въпроси, предложения по дневния ред? Да, г-жа Волф, заповядайте.

 **Г-жа М. Волф:** Уважаеми г-н Председател, уважаеми общински съветници, по точка 63 от дневния ред беше внесено предложение за гласуване на декларация от мое лице. В обсъждане в комисиите стана ясно, че текста на декларацията не е съвсем подходящ и може да бъде лесно отхвърлен и няма смисъл от него. Тоест проф. Белоев предложи друго решение, което сега той ще съобщи.

 **Чл.-кор. проф. Хр. Белоев:** Да, благодаря. Уважаеми колеги, във връзка с направеното предложение за оттегляне на точката няколко думи. На комисията по здравеопазване беше подробно обсъден текста на предложената декларация и след обсъжданията ние установихме, че услугата е приключила на 30 октомври и не може да говорим за непрекъсваемост на тази услуга до започване на новата услуга. Асистентите са регистрирани вече в Бюрото по труда, тези които са полагали грижата за нуждаещите се. Само за информация днес в София се подписва договора, който е на стойност 600 000 лв. за новата услуга, която ще стартира от 1 март 2016 година и от утре започват всички процедури по набиране на кандидати, на хора, които ще обслужват и на нуждаещите се съгласно разпоредбите по тези въпроси. Ползвателите на услугата също знаят за обстоятелствата и какво предстои, и очакват новата услуга. Декларацията дори да бъде приета с гласовете на всички общински съветници тя няма задължителен характер и за да бъде извършено дарението, то е доброволен акт и всеки един от нас, и всеки, който желае извън общинските съветници може да го направи единствено с договор за дарение. Трябва да се обособи отделна партида за тая услуга, което също не е много лесно да бъде направено. И при набиране на тези средства, както по декларацията беше поставено до 23 декември означава, че след тази дата общината би следвало по реда на провеждане на процедурите, както и досега по този проект, трябва да започне да набере участниците или ползвателите на тази услуга, а също и асистентите, които ще работят и това трудно може да стане до средата на месец януари. Тоест пак ще остане само един месец февруари, в който тя да бъде ползвана. Всички се солидализирахме с това, че това е един благороден акт, идеята за подпомагане на тези хора, които имат нужда е благородна и тя трябва да бъде подкрепена и търсихме решение по какъв начин може да стане това. Доктор Теодора Константинова предложи една много добра идея, чрез неправителствената организация „Свят за всички“, на която ръководител е г-жа Радка Атанасова, тя е в залата, седнала е там. В момента стана, може да я видите. Тази организация извършва точно такава услуга, която става със заплащане от близки на хората, които имат нужда от нея. И при набиране на средства много бързо може да стане това чрез тази неправителствена организация. И веднага при наличието на средствата буквално за няколко дни те могат да организират тази услуга. На председателски съвет ние решихме, след като предишния ден беше проведена среща с д-р Константинова, с мое участие, Димитър Кънчев, г-жа Волф и г-жа Радка Атанасова, също г-жа Личева, която пряко наблюдава този процес, беше установено, че 18 са крайно нуждаещите се, които нямат близки, които са в тежко положение и които трябва да бъдат обгрижени. И минималната сума, която трябва да бъде събрана е 8000 лв. Взехме решение да се направи урна, която е поставена там на масичката я виждате. Тя ще остане до края на сесията тук, всеки може да постави в нея дарението, което прецени, че трябва да даде. След приключване на сесията урната ще бъде поставена в стаята на сътрудниците на Общинския съвет до 12:00 часа в петък, до 18-ти декември. След което ние определихме комисия в състав д-р Теодора Константинова – председател на комисията и членове на комисията – Мариета Волф, Събина Павлова, д-р Милко Борисов и Кристиян Галев. Комисията след изтичане на срока в 12:00 часа на 18-ти декември ще отвори урната, ще състави протокол, ще направи договор с неправителствената организация, съобразно сумата, която ние определихме, че минимума е 8 000 лв., но колкото повече средства съберем, толкова повече хора над 18 ще бъдат обгрижени, тоест зависи от нас какво ще се получи. В урната могат да поставят дарения не само общинските съветници, а и който желае, служители на администрацията и граждани. Комисията ще направи договор с неправителствената организация, ще проследи услугата и ще направи отчет за изразходване на средствата на сесията през месец март. Това са решенията, които взехме на председателски съвет. Така, че призовавам всички да направим необходимото, за да може тези хора да получат тази услуга, а в новия период, които попаднат и бъдат обект на услугата те ще си я получат по договора, който днес, както споменах се подписва. По този въпрос, ако има някакви други становища и съображения. Не виждам. По дневния ред, други предложения? Не виждам. Режим на гласуване за дневния ред.

**КВОРУМ – 50. С 50 гласа „за”, 0 „против” и 0 „въздържали се” така се прие следния**

**ДНЕВЕН РЕД:**

1. **К.Л. 48** Представяне на Програма за управление на Община Русе за мандат 2015-2019 г.
2. **К.Л. 47** Отчет за изпълнение на решенията на Общински съвет
3. **К.Л. 50** Придобиване в собственост на Община Русе на недвижими имоти – държавна собственост, намиращи се в землището на гр. Русе
4. **К.Л. 51** Откриване на процедура за провеждане на публичен търг с явно наддаване за продажба на поземлени имоти – частна общинска собственост, находящи се в землището на гр. Русе,местност „Люляците 1,2“ и местност „Под Левента“
5. **К.Л. 52** Откриване на процедура за провеждане на публичен търг с явно наддаване за продажба на общински недвижим имот, намиращ се в гр. Русе, кв. „Дружба 2“, ул. „Йосиф Дайнелов“ №51
6. **К.Л. 53** Откриване на процедура за учредяване право на пристрояване на балкон на адрес гр. Русе, жк. „Възраждане“, ул. „Топола“№3
7. **К.Л. 57** Отдаване под наем на част от самостоятелен обект в сграда – частна общинска собственост за клуб на Сдружение „Русенска асоциация в помощ на обществото и младите хора“
8. **К.Л. 46** Даване съгласие за предоставяне на имоти – полски пътища за 2015-2016 стопанска година
9. **К.Л. 55** Корекция на Бюджета на Община Русе за 2015 година
10. **К.Л. 58** Допълване на списъка на лицата и длъжностите, имащи право на транспортни разходи, съгласно чл. 40, ал. 1 от ПМС №8/16.01.2015 г. от Бюджет 2015 година, утвърден с Решение на Общински съвет №1285/12.02.2015 г. – Приложение №17
11. **К.Л. 49** Проект за 56 МФ „Мартенски музикални дни“ през 2016 г.
12. **К.Л. 59** Актуализация на бюджета на Общинска фондация „Русе-град на свободния дух“ за 2015 година
13. **К.Л. 45** Определяне състава на Общински съвет по наркотични вещества-Русе
14. **К.Л. 54** Кандидатстване с проектно предложение „Техническа помощ за Община Русе – бенефициент по Приоритетна ос 1 на Оперативна програма „Региони в растеж 2014-2020“
15. **К.Л. 56** Решение за кандидатстване на Община Русе за кампания 2016 на проект „Красива България“
16. **К.Л. 44** Решение за определяне на допълнително заплащане на км/пробег за компенсиране разходите от извършваните превози на пътници, извън чертите на гр. Русе, определени със строителните му граници в действащия устройствен план по градските линии от Общинската транспортна схема
17. **К.Л. 60** Даване на разрешение за изработване на проект за подробен устройствен план на лесопарк „Липник“
18. **К.Л. 61** Одобряване на Подробен устройствен план /ПУП/ - Изменение на план за улична регулация /ИПУР/, Изменение на план за регулация /ИПР/ и План за регулация /ПР/ за обект: „Защита от наводнения на река Русенски Лом, гр. Русе“ по договор №РД-02-145/27.03.2014 г. с възложител МРРБ
19. **К.Л. 62** Даване на разрешение за изработване на проект за подробен устройствен план на западен парк „Приста“
20. **К.Л. 41** Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – кабел ниско напрежение към ПУП – ПЗ за ПИ 177009 в местност „Пундев баир“, землище на с. Николово, Община Русе
21. **К.Л. 42** Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – подземна оптична мрежа за електронни съобщения за нуждите на „Нетуоркс-България“ ЕООД в землището на с. Басарбово
22. **К.Л. 43** Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – водопроводно отклонение за ПИ 000099 в местност „Конлук дере“, землище на с. Просена, Община Русе
23. Приемане план за заседанията на ОбС – Русе за първото тримесечие на 2016 г.
24. Питания на общински съветници

**1 Точка**

**Представяне на Програма за управление на Община Русе за мандат 2015-2019 г.**

 **Чл.-кор. проф. Хр. Белоев:** Господин кметът.

 **Г-н Пл. Стоилов:** Уважаеми г-н Председател, уважаеми госпожи и господа общински съветници, на Вашето внимание е програмата зауправление на Община Русе за мандат 2015-2019 г. Тая програма е изготвена на основание чл. 44, ал. 5 от ЗМСМА, съобразно който кмета на общината представя на Общинския съвет програма за управление на мандата. Програмата подробно беше разяснявана по време на всички комисии, подробно е представена на Вашето внимание в материала, който предлагаме днес на сесията и аз смятам, ако имате някакви въпроси и трябва да конкретизираме още нещо, аз и екипа може да отговорим. Благодаря.

 **Чл.-кор. проф. Хр. Белоев:** Благодаря. Имате думата за въпроси, мнения, предложения. Господин Григоров.

 **Г-н Г. Григоров:** Уважаеми г-н Председател, уважаеми г-н Кмете, уважаеми колеги, искам да обърна внимание по програмата в частта социални дейности, по-точно социални услуги, в точката ще изградим изнесена приемна за медицински грижи и АГ кабинет в квартал „Тракция“ за осигуряване на профилактични прегледи на лица от ромски произход. Ако някой от Вас е ходил в кв. „Тракция“ предполагам е забелязал, че там има и българи. На мене този начин ми звучи доста дискриминационно описанието с ромски произход. Моето предложение и държим на него е да бъде премахнато ромски произход и да бъде за осигуряване на профилактични прегледи. Това е предложението, наистина поне половината от населението в този квартал са българи. А те също са социално слаби, също са бедни хора, които имат нужда от тая помощ. Благодаря ви.

 **Чл.-кор. проф. Хр. Белоев:** Да, благодаря. Господин Михайлов.

 **Проф. Н. Михайлов:** Уважаеми г-н Кмете, уважаеми Председателю н Общинския съвет, уважаеми дами и господа. Самият факт, че тази програма, този документ е поставен на първо място в днешния дневен ред за нас означава, че това е един изключително важен документ. Това не е просто един политически документ, а това е един своеобразен договор с гражданите на Русе какво администрацията ще свърши през този период. Аз съм удовлетворен от това и моите колеги разбира се, социалистите от това, че изрично е записано, че тази програма ще бъде допълвана в зависимост от конкретните обстоятелства и това всъщност ми даде кураж да стана пред вас. Признавам и правото на екипът, който е правил тази програма да я оформи по начин, който той намери за добре. Но все пак аз имам няколко принципни забележки към нея, а след това ще направя и конкретни предложения. Според мене в една програма за управление не може да няма конкретни цели. Такова нещо в този документ няма. На второ място, аз си представям, че тези цели трябва да бъдат обяснени как ще бъдат реализирани, тоест с какви дейности. На трето място, прави впечатление, че докато някои раздели от програмата са повече или по-малко конкретни, в други раздели, според мене най-важния, бизнес и ..., тоест икономика и бизнес, извинете, в него липсват конкретни числа. Просто има едни пожелания, които е добре според мене на един следващ етап да бъдат реализирани. Между другото самата ..., самия раздел, само че къде отиде той, не го виждам – икономика и бизнес е най-малкия в сравнение с всички останали, което според мене е нередно. Отново повтарям разделът икономика и бизнес е с най-малко представяне в тази програма. И все пак няколко конкретни предложения искам да направя. Първото е анализ на транспортната схема в района на Дунав мост и дейностите за повишаване на нейната пропускателна способност. Поради служебни ангажименти поне веднъж в месеца се налага да преминавам през това място,то е в ужасно състояние, такова е не само сега, когато се прави ремонт от страна на румънските ни съседи или пък онзи, когато се правеше ремонт от страна на българските партньори, това нещо е в продължение на години. Затова смятам, че тази задача трябва да бъде вписана в програмата. На второ място, предлагам да се запише възстановяване на осветлението по бул. „България“ в участъка кръгово движение – Дунав мост, до участъка на с. Николово. Мисля, че г-н Гарелов в миналия мандат направи такова предложение, моя милост също. Аз си представям, че в тая програма е разчетен един голям период от време, трябва това да бъде включено. Участъкът е прав, карат като ненормални, с много висока скорост и истинско чудо е, че досега не е станало някое произшествие. Осветлението се получава единствено от локално осветените бензиностанции, Лубрика и други обекти, които са разположени там. Предлагам в раздела икономика и бизнес, който не можах в момента да намеря, да бъде записано още комплекс от дейности, осигуряващи енергийна ефективност и устойчиво енергийно развитие на града. Друг е въпросът, че зад този запис стоят десетки неща, които трябва да бъдат направени. И най-накрая към раздела Транспорт да се добави стратегия за въвеждане на екологично чисти транспортни технологии (електромобили, хибридни автобуси, биогорива и други). Всеки, който е бил в Европа е установил, че това нещо навлиза с много бързи темпове, ще бъда щастлив, надявам се и вие, ако в нашия град бъде реализирано. Благодаря ви за вниманието.

 **Чл.-кор. проф. Хр. Белоев:** Благодаря. Други колеги общински съветници? Заповядайте, Велизар Павлов.

 **Порф. Вел. Павлов:** Благодаря, г-н Председател. Уважаеми г-н Кмет, уважаеми колеги, както каза и колегата Михайлов това е един изключително важен документ, който чертае бъдещето на Русе за години напред. На мен ми допадна програмата. Аз с едно изречение бих я определил като амбициозна и съдържателна програма. Имам няколко въпроса, най-напред в раздела активно усвояване на средства от еврофондовете е записано, че разполагаме с готови проекти на стойност над 100 000 000 лева. Известно е, че по ОП „Региони в растеж“ нашата община има една рамка, финансова рамка в порядъка на 56 000 000 лева. И моят въпрос е свързан с това кои проекти ще бъдат предложени за финансирани по тази оперативна програма, тъй като тези проекти по някакъв начин могат да бъдат определени и като приоритетни, тяхното финансиране е общо взето сигурно. Много ми допада идеята и това, което прави общината с повдигане на пешеходните пътеки и заявеното намерение тази идея да продължи своята реализация. Само бих искал да допълня, че е добре тези пътеки да бъдат с различен цвят, силно осветени да няма ръбове при тяхното преминаване. Във връзка с велоалеите в публичното пространство вече има едно напрежение и е хубаво … Значи, това напрежение е продиктувано от създаващите се конфликти между велосипеди и пешеходци, велосипеди и автомобили, добре е така да има някаква яснота по тоя въпрос. Разбира се те са в процес на изграждане, но така или иначе … В разделът транспорт за мен лично не стана ясно в последната точка там ще подновим подвижния състав на автобусните и тролейбусни превозвачи, предвижда ли се закупуването на нови превозни средства? Тъй като е известно и виждаме всички, че превозните средства са в доста окаяно състояние, независимо че там има и частни превозвачи, но мисля че има място да се замислим върху този въпрос. Тука колегата Михайлов спомена за входа от към Дунав мост, аз мога да допълня, че е добре да помислим върху една нова визия на всички входове на Русе, в това число от към Бяла, София, от към Силистра. Нали входовете там са съвсем стандартни, може да има светещи надписи, може да има някакво цялостно оформление на входа, така както е в много други европейски градове. И накрая, позволявам си да направя едно пожелание за успешна реализация на тази, както казах съдържателна и амбициозна програма. Благодаря ви.

 **Чл.-кор. проф. Хр. Белоев:** Благодаря ви. Други желаещи? Да, заповядайте, Пазарджиев.

 **Иво Пазарджиев:** Уважаеми г-н Председател на Общинския съвет, уважаеми г-н Кмете, дами и господа общински съветници. Като дългогодишен спортист и член на комисията по младежта и спорта вземам отношение по отношение раздел Подобряване на състоянието на спортната инфраструктура. Много се радвам, г-н Кмете, че посочвате конкретни спортни обекти, конкретни мерки, които ще предприемете за модернизиране и подобряване на състоянието. Моят въпрос е конкретно тенис базата в Младежкия парк. През 2013 г. Общинския съвет предостави за управление тенис базата на ОП „Спортни имоти“. Тогава г-н Кмете, Вие публично заявявахте многократно, че Община Русе ще вложи сериозни средства в реконструиране и модернизиране на тенис базата. За две години управление това несе случи, напротив тенис базата е в окаяно състояние, поддържа се зле и некомпетентно. Виждам, че нищо не сте предвидили за тенис базата, като моя въпрос в тази връзка е предвиждате ли някакви средства за реконструиране и модернизиране на тенис базата. Благодаря.

 **Чл.-кор. проф. Хр. Белоев:** Благодаря. Други колеги? Венцислав Великов.

 **Г-н Венц. Великов:** Уважаеми г-н Председател, уважаеми колеги общински съветници, уважаеми г-н Кмете, от името на групата съветници от АБВ ние считаме тази програма за наистина амбициозна, добра, ще я подкрепим. Като съгласен съм с казаното от колегите, които говориха преди мен, но ми се струва, че това е рамков, политически документ, който едва ли трябва да навлиза в подобни детайли. Това, което е отразено нас ни удовлетворява, но ние ще продължим да следим дали ще бъде реализирано това, което е разписано. Иначе поздравления за екипа, който е правил програмата и дано да бъде изпълнено всичко. Благодаря ви.

 **Чл.-кор. проф. Хр. Белоев:** Благодаря. Други …? Евгени Игнатов.

 **Г-н Евг. Игнатов:** Аз исках да направя реплика на г-н Пазарджиев, но така или иначе след като не успях, вземам думата като изказване. Искам да кажа, че програмата е за мен много добра. За 4 години се вижда какво трябва да се направи в град Русе, аз съм сигурен, че това, което е записано в цялостната програма ще бъде свършено. В отдел Спорт, младежки дейности, г-н Пазарджиев, за 2 години се направиха двата корта, които не работеха преди време. Така, че за следващите 4 години се надявам администрацията това, което е заявила, изграждане на нов тенис корт в Парка Възраждане и модернизация на този в Парка на младежта. Това действително става с много пари. Вие, много добре знаете като тенисист, че са необходими едно 100-150 хиляди лева за покрит корт. Надявам се, че чрез програми, ако се отворят европейски програми общината може да кандидатства и би трябвало да може да се модернизира това съоръжение спортно, което е крайно необходимо за русенци за спортуване. А в областта на масови спорт са залегнати много мероприятия. Както знаете следващата година Русе спечели Европейски град на спорта, наситено е с много … Календарът е наситен с много програми, с много дейности, с много участия и е обърнат изцяло към масовия спорт, което е добре за гражданите на град Русе. С необходимото изграждане на съответната спортна инфраструктура, по квартали, детски площадки, спортни площадки и се надявам, че в самия бюджет това ще намери отражение. Благодаря ви.

 **Чл.-кор. проф. Хр. Белоев:** Благодаря. Други? Пазарджиев, реплика ли?

 **Г-н Иво Пазарджиев:** Позволявам си да взема отношение, във връзка с изказването на Евгени Игнатов, за който нямам съмнение, че милее за спорта и спортните обекти да бъдат …, състоянието им да бъде подобрявано. Не е имало работещи тенис кортове преди общината да започне да стопанисва тенис базата. Не е имало такива кортове. (коментар от зала не се чува) Господин Кмете, г-н Кмете …

 **Чл.-кор. проф. Хр. Белоев:** Моля, за тишина в залата.

 **Г-н Иво Пазарджиев:** Първо ще помоля да не ме репликирате от място.

 **Чл.-кор. проф. Хр. Белоев:** Моля, за тишина в залата.

 **Г-н Иво Пазарджиев:** Така ли? Това, че имате такова усещане, че правилника ви позволява всичко не означава, че той ви го позволява. Моля, да не ме репликирате от място. Това отношение, което срещам от кмета и от съветниците на ГЕРБ ясно показва, че е липса на някаква толерантност. Това отношение е с цел да покаже на другите общински съветници, че не трябва да се изказват или да критикуват Вашата програма. За съжаление, обаче аз ще го направя, колкото и да Ви е неприятно. Тенис кортове неработещи не е имало, ако говорите за 7 и 8 корт, да те бяха ремонтирани от Община Русе, имаха спешна нужда от това. Но за съжаление това беше направено по най-некомпетентния и по най-лошия начин. Можете да попитате всички тенис деятели от град Русе. Господин Игнатов, няма заложена точка за модернизиране и реконструиране на тенис базата, както Вие говорите.

 **Чл.-кор. проф. Хр. Белоев:** Моля, залата за тишина.

 **Г-н Иво Пазарджиев:** Тук става въпрос, че ще бъде изграден нов тенис-комплекс в Парка на Възрождениците. Това е прекрасно и аз също а това искам да попитам общината ли го изграждатози комплекс или някой спортен клуб? Благодаря ви.

 **Чл.-кор. проф. Хр. Белоев:** Благодаря. Отговор от г-н кмета.

 **Г-н Пл. Стоилов:** Ще опитам да бъда много така сдържан и толерантен, за да не обидя някого. Само ще припомня, че изборите свършиха, резултата е много ясен. Всеки си получи оценката, включително и Вие, г-н Пазарджиев. Според мен Вие сте в чист конфликт на интереси, в случая много е странно, че се изказвате точно по въпрос, от който Вие сте печелили пари. Тази база се източваше безобразно по времето, когато беше стопанисвана от един клуб. И Вие много добре го знаете. И в момента това, че Вие като треньор ползвате базата и не Ви изнася, че трябва да се плащат пари за мене си е чист конфликт на интереси и по-добре е да прецените, Вие сте си юрист, няма аз да ви уча на право дали по тая точка трябва да се изказвате или не. Нормално беше да поискате финансово-икономическите показатели преди общината да стопанисва базата и след като я стопанисва. А това, че казвате, че не е имало неработещи кортове, това си е чиста лъжа, 7 и 8 не работеха, бяха хлътнали, потънали, никой не спортуваше на тях. Те са възстановени, работят и се ползват. Абсолютно закононарушение по отношение на стопанисване на барчето. Едни пари, които са потъвали и никой не знаеше как клуба, който е стопанисвал къде и как са отивали. Добре е да се ползва трибуната за политически изяви, но искам да кажа, че изборите свършиха. Нас ни чака сериозна работа и ние работим, не приказваме. Мисля, че най-точен беше г-н Великов и му благодаря. Значи това е макрорамка на програма, напомням ви, че тя не се гласува. Тя е право на тоя, който е спечелил изборите. И ако Вие бяхте наистина заинтересовани тази програма да се допълни щеше поне едно писмено предложение да дойде преди тая сесия или на комисиите да се задават въпроси, а не тука да се упражняваме пред зрителите. Зрителите всеки ден ме виждат по строителните обекти и много добре знаят кой какво прави, какво работи и как работи. Програмата е отворена това е стратегически, както каза политически документ. Там не може да пише ние къде ще слагаме плочки по тротоарите. Ако някой проявява интерес, програмата е в подробен вариант разработена, 70 страници, има я на сайта на администрацията, да влезе и да чете. Аз съм заявявал още в предишния мандат, сега пак го заявявам, ние приемаме всяко смислено предложение, което може да бъде едно надграждане на програмата. Защото това да променяш един град и той да върви напред, това се прави екипно и се прави заедно. Готов съм и тая програма е отворена тя се допълва, всяко едно предложение от който и да е общински съветник, от който и да е гражданин ще влезе там. Ще се извиня на г-н Михайлов, но ще кажа, че за гражданите е нормално да не правят разлика между ангажиментите на държавата и ангажимента на общината. Дунав мост, трафика това си е задължение на държавата, не е работа на кмета. Тапата, която е също, вярно започнах я като областен управител, сега обаче я довършва държавата. И ние имаме инициативата и подкрепата на държавата в лицето на областния управител да решаваме всичките тия проблеми. Пак казвам, много е важно активността да не е само на микрофон. Много е важно тя да е заявен писмено, в писмена форма и всяко едно предложение се приема, гледа и се включва. На, г-н Григоров, ще отговоря, че ясна ми е тяхната позиция по отношение на разделението на нацията, аз не го подкрепя, ромите трябва да се интегрират и да се подкрепят. Ако тоя въпрос беше зададен на комисия щеше да бъде ясно, че тоя център се изгражда с целеви средства отпуснати точно затова. И наименованието трябва да е точно такова и затова така е изписано в програмата. Естествено, че никой няма да игнорира българи, арменци, турци и каквито и да са, но тоя център се изгражда с целеви пари и трябва да е изграден така с това име. Няма как да игнорираме една голяма част от българската нация. Възстановяването на осветлението на Дунав мост абсолютно там е направено едно безобразие по време на строителството на бул. „България“, което все още е в строеж, няма акт 15, там е насякан целия кабел, който е в тоя участък. Изграждането му по всички възможни вариант,, тоест изграждането му по правилния начин с вкопаване, с кабели, с нови стълбове, осветление струва около 800 000 лв., което ние в момента правим и аз съм го възложил като разчет. Като желанието ми е по най-бързия начин да го решим, да осветим със захранване по въздуха дясната дъга, която е от Дунав мост до разклона за Николово, защото та са фирми, граждани, хотели. И това ще го направим в рамките на няколко месеца, надявам се като ще е много по-евтино. А пък след като бъде завършен бул. България“, което е също ангажимент на държавата и се приеме с акт 15, с другите необходими документи, предаде се на общината за стопанисване тогава ние вече може да търсим тия 7-800 000 и да го изградим и да го направим, както трябва. Ако скоро сте пътували от София за Русе ще забележите, че на новоизградената магистрала на входа на София, близо 4-5 км. Са захранени точно по въздуха. Това ще взаимстваме, така че там ще свети. По отношение на икономика, бизнес, нормално е един професор, преподавател да дава такава оценка, но пак казвам това е макрорамка. Тя в детайли е разбита в тия 70 страници, които ги има на сайта на администрацията. Една стратегия няма как да е на 100 листа написана. За велоалеите аз лично смятам, че там още първата година ще компенсираме това, което велоалеите на места отнеха, а именно алеите. Още следващата година е заложено най-вече по „Фердинанд“, по „Съединение“, тама да бъдат изградени алеи за пешеходци и да намалим до минимум тоя конфликт. Важното е, че Русе е може би единствения град, който има такава мрежа с велоалеи, изградени по тоя начин. Няма да споменавам града, като пътувате просто вижте на другите места как са велоалеите, колко са широки, какви бои жълти са дръпнати, със светлоотразителни колчета, как са направени. Значи добре е, когато човек критикува да сравнява къде, какво е направено. Аз смятам, че това което в Русе се случва по отношение на велоалеите и останалата инфраструктура просто е нещо ,което го няма никъде. И тези съоръжения, обекти, които влизат всъщност това е видимата промяна. Знаете, че днес пускаме следобед Кауфланд. Ами, мисля, че отговорих на тия въпроси и пак завършвам с това, програмата е за сведение. Тя се разработва от кмета и неговият екип, който има право да я разработи в съответствие с предизборната си програма провеждана сред гражданите на Русе, които са принципала на всяка една общинска администрация, на всеки един кмета. Гражданите са тези, които казват какво трябва да има. Всеки си има право на глас, на мнение, пак казвам добре е да се критикува …

 **Чл.-кор. проф. Хр. Белоев:** Благодаря. Други, ако има?

 **Г-н Пл. Стоилов:** А що се отнася за това, че съм искал да затворя уста, това е абсурд, Пазарджиев.

 **Чл.-кор. проф. Хр. Белоев:** Пазарджиев, дуплика ли? (коментар от зала не се чува) Да, кратко ще помоля и да сдържим тона. След това Неделчев. Заповядайте.

 **Г-н Иво Пазарджиев /дуплика/:** Господин Кмете, съгласен съм с Вас, че избирателите си дадох оценката и Ваше право е да предложите тази програма. Да, дадоха си оценката и за нас, нашата група е много по-многобройна, отколкото в предишния Общински съвет. И колкото и да ви е неприятно ние ще бъдем Ваш коректив. Позволявате си, обаче лични нападки, позволявате си да използвате думи като конфликт на интереси, които считам, че не разбирате правното им съдържание.

 **Чл.-кор. проф. Хр. Белоев:** Без квалификации, лични, моля.

 **Г-н Иво Пазарджиев:** Нито съм треньор, нито съм член н УС на някой от клубовете, така че бъдете по-запознат, когато си позволявате да ме атакувате лично. И дори да съм печелил пари на тенис-кортовете, което е друга тема, защото повечето работа, която съм свършил там е на обществени начала, това не ми пречи да искам базата да бъде стопанисвана добре и да искам тя да придобие вида, за който всички деятели на тениса си мечтаят. Благодаря.

 **Чл.-кор. проф. Хр. Белоев:** Благодаря. Александър Неделчев.

 **Г-н Ал. Неделчев:** Благодаря, проф. Белоев. Уважаеми г-н Кмете, уважаеми колеги, аз искам да направя един коментар по частта от програмата, която касае икономика и бизнес. Наистина аз се присъединявам към това, което проф. Михайлов каза, щеше ми се тя да е извадена отпред, тъй като всички знаем, че за да има разпределяне на баница, трябва да има баница. И ако Русе продължава да намалява с повече от 1000 души годишно, всичко друго, което пишем в тази програма ще стане безпредметно, ако не се постараем да има работни места и хората да остават тук. Затова, г-н Кмете, ще си позволя да Ви предложа неща, които да имате предвид в бъдеще, ако могат да станат част от програмата и от плана за развитие на Русе, тъй като според мен те са нещо, което би могло да осигури такива работни места и то добре платени. В 4-та точка на този раздел сте посочили „ ще осигурим подкрепа за компании, които с в IT-сферата и аутсорсинга най-общо казано“. Не знам какво точно имате предвид, какъв тип подкрепа, но аз искам да припомня една отдавнашна идея, която когато ние бяхме в общината не успяхме да реализираме. Тя може да бъде по трансгранично сътрудничество реализирана, може да бъде с други европейски средства, това е за изграждане на терена на бившата шофьорска школа, част от терена е наш, 16 декара, мисля че бяха. Не знам останалата част дали е много необходима на Министерство на отбраната все още. Да се помисли заедно там заедно с Русенския университет за един високо технологичен център,м където наистина да каним такива фирми и да им предоставяме максимално облекчени условия. И заедно с Русенският университет, с неговия огромен потенциал да можем да създадем там една добра екологично чиста икономика. И второто ми предложение е свързано с така наречения Дунавски експоцентър, знаете всички за терена на трасе вход на …, до Дунав мост, който е от около 70 декара или 90 да не ме излъже паметта и който се опитахме навремето да вземем от държавата, но той е собственост на министерство. И е много сложно да се комуникира с тях, но така или иначе, ако успее Община Русе да се пребори да вземе този терен, който явно не е нужен на държавата, вече повече от 15 години стои там неизползваем. Да се опитаме с европейски средства да направим този Дунавски експоцентър, който да бъде едно целогодишно, действащо изложение търговско, културно, ако щете. И който би могъл от една страна да бъде с много имиджова роля за Русе и не само за Русе, а за България като част от Дунавския регион. Също така би осигурило не малко количество работни места. Това са 2 предложения, които не знам дали точно тук в програмата ви за управление, но евентуално при бъдещи обсъждания и коментари ще се радвам, ако имате предвид. Благодаря.

 **Чл.-кор. проф. Хр. Белоев:** За времето в трите минути с хронометър пускам и допускам 10%, 18 секунди след 3-те минути, тук малко повече. Така, че времето го следя и ще предупреждавам от тук нататък. Заповядайте, г-н Кмете.

 **Г-н Пл. Стоилов:** Уважаеми г-н Председател, приема изцяло това, което каза г-н Неделчев. Той е с достатъчно опит в управлението на тоя ресор. Само ще му заостря вниманието за това, което предлага за технологичния център с Русенския университет е записано в ресор образование. Ще продължим да насърчаваме учениците с високи постижения в областта на науката и образованието и творчеството. Ще изградим научно-технологичен център за подкрепа на млади учени, изследователи, изобретатели, страница 13, който не го е забелязал. Що се отнася до терена, за който говори за съжаление там държавата, най-вече Агенция митници имат съвсем друга визия. Ние не сме спрели да искаме тоя терен, но мисля че на тоя етап по-трудно би се получило това. Разбира се, че което аз искам да кажа, че за нас като екип е изключително важно това, което прави университета с научния потенциал на университетския състав. И за нас в реализацията и изпълнението на цялата програма е изключително важно да влизат експерти, хора които теоретично и практично работят по тези въпроси. Затова за нас е изключително важно оценката, мнението и на проф. Михайлов, и на всички ония представители на русенския университет, които винаги сме включвали в нашите екипи. Пропуснах да кажа на г-н Павлов по отношение на тези 150 000 000 проекти, които са разработени по техническа помощ, те надхвърлят много рамката на парите, които ние имаме от програма „Регионално развитие“, тоест „Региони в растеж“, новата програма. Значи там има разписани срокове, в които трябва да се представи и защити инвестиционна програма. Тя ще е в рамката на тези отпуснати 56 плюс съфинансирането. Но така и съгласно правилата на програмата всички тези проекти, в рамките на около 70 000 000 ще бъдат и са длъжни да бъдат инвестирани в трите зони за развитие. Това, което ние ще заложим в тази програма е, че те ще бъдат основно като интервенция в района на кея, Придунавски булевард, свързващата градска инфраструктура, тия 4 улици, за които толкова много говорим плюс разширение на „Шипка“ и това, което се прави в останалите зони. Когато имаш проекти ти имаш вече възможности не само по определени програми да кандидатстваш, искам да напомня, че има и други оперативни програми, които предстоят да бъдат отворени. Това са другите на трансграничното сътрудничество, това са програма „Дунав. Това са, ако щете по плана „Юнкер“, така че за нас тези реализирани проект, проектирането по техническа помощ беше изключително важно. Това и на това отгоре то е в съответствие с всички норми, които знаете, че вкараха еврокодовете. Всичко онова, което е старо проектиране то е негодно. Значи новото проектиране трябва да съответства на новите норми. Това, че ние имаме проекти за много по-голяма стойност е един огромен плюс. Разбира се знаете принципа, кандидатстването, участието по всеки един проект, по всяка една програма става с решение на Общинския съвет. Всичко това, което имаме като идея няма да се взема еднолично. Всичко ще бъде обсъждано, ще се взема мнението на Общинския съвет, на гражданите, така че работим при максимална откритост и прозрачност.

 **Чл.-кор. проф. Хр. Белоев**: Благодаря. Други, ако има желаещи? Постъпили са писмени предложения, мисля че стана добро обсъждане по програмата. И както е записано по предложението тя има динамичен характер и е документ, който може да бъде допълван с нови дейности. И считам, че това обсъждане ще допринесе и за нейното подобряване, някои неща ще бъдат взети предвид. Тя не се гласува.

**2 Точка**

**Отчет за изпълнение на решенията на Общински съвет**

 **Чл.-кор. проф. Хр. Белоев:** Господин Мевлюдов, заповядайте.

 **Г-н Ерд. Мевлюдов:** Уважаеми госпожи и господа общински съветници, предлагаме на Вашето внимание отчет за изпълнение на решенията на Общински съвет-Русе от месец май 2015 до месец октомври 2015 г. включително. Поддържаме така направеното предложение. Благодаря ви.

 **Чл.-кор. проф. Хр. Белоев:** По направеното предложение въпроси, мнения? Няма. Решението е пред вас, режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 50**

На основание чл. 21, ал.1, т. 24 от Закона за местното самоуправление и местната администрация, Общински съвет – Русе реши:

1. Приема отчета на кмета за изпълнение решенията на Общински съвет – Русе за периода май 2015 г. – м. октомври 2015 г. включително, съгласно Приложение № 1.

**3 Точка**

**Придобиване в собственост на Община Русе на недвижими имоти – държавна собственост, намиращи се в землището на гр. Русе**

 **Чл.-кор. проф. Хр. Белоев**: Госпожа Шилкова.

 **Г-жа Д. Шилкова:** Благодаря. Уважаеми общински съветници, предлагаме ви да дадете съгласие Община Русе да придобие 3 имота. Първият е Хиподрума с изградените в него сгради, 2 имота в ДЗС. Поддържам предложението.

 **Чл.-кор. проф. Хр. Белоев:** Благодаря. Въпроси, мнения, предложения? Решенията ги имате, режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 51**

 На основание чл. 21, ал. 1, т. 8 и чл. 21, ал. 2 от ЗМСМА; чл. 8, ал. 1 от ЗОС; чл. 6, ал. 2 от Наредба № 1 за общинската собственост на ОбС Русе, във връзка с чл. 6, ал. 1 и чл. 54 от ЗДС, Общинският съвет реши:

 I. Дава съгласие за придобиване в собственост от Община Русе на недвижими имоти, намиращи се в землището на гр. Русе, след обявяването им за имоти-частна държавна собственост, както следва:

1. ПИ с идентификатор 63427.179.44, намиращ се в гр. Русе, местност „Орта Екенлик“ с площ 302 094 кв.м. и построените в него 13 броя сгради, предмет на АПДС № 6250/19.08.2015 г.

2. ПИ с идентификатор 63427.11.151, намиращ се в гр. Русе, кв. ДЗС с площ 2 851 кв. м. и построените в него 2 броя сгради, предмет на АПДС № 6046/09.10.2014 г.

3. ПИ с идентификатор 63427.318.185 по Кадастралната карта на гр. Русе, намиращ се в гр. Русе, кв. ДЗС, мест. „Гърков дол“ с площ 20 192 кв.м., с начин на трайно ползване-стопански двор, предмет на АЧДС № 4485/02.12.2008 г. и построената в него сграда с идентификатор 63427.318.185.1 със застроена площ 496 кв.м., предмет на АПДС № 6045/09.10.2014 г.

 II. Упълномощава Кмета на Община Русе да извърши необходимите действия по придобиване на собствеността на гореописаните имоти.

**4 Точка**

**Откриване на процедура за провеждане на публичен търг с явно наддаване за продажба на поземлени имоти – частна общинска собственост, находящи се в землището на гр. Русе,местност „Люляците 1,2“ и местност „Под Левента“**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Стандартна процедура търг за имоти по параграф 4, нямам какво да допълня. Поддържам предложението.

 **Чл.-кор. проф. Хр. Белоев:** По точката, ако имате въпроси, предложения? Не виждам. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 52**

 На основание чл.21, ал.2, във връзка с чл.21, ал.1, т.8 от Закона за местно самоуправление и местна администрация, във връзка с чл.8, ал.1, ал.9 и ал.10, чл.35, ал.1 и чл.41, ал.2 от Закона за общинска собственост, във връзка с чл.30 от Наредба №1 на Общинския съвет Русе, протокол №38/20.08.2015 год. на Комисията по общинска собственост и заявления за откриване процедура за продажба, Общинският съвет реши:

1. Допълва годишната програма за управление и разпореждане с имотите – общинска собственост за 2015 год., като включва следните общински поземлени имоти:

1.1. Поземлен имот с идентификатор 63427.156.333 по кадастралната карта и кадастралните регистри на гр. Русе с площ 508 кв.м., находящ се в землището на гр. Русе, местност „Под Левента“, предмет на Акт за частна общинска собственост №7463/28.07.2015 год., с прогнозен приход от продажбата му в размер на 1950,00 лeва;

 1.2. Поземлен имот с идентификатор 63427.177.126 по кадастралната карта и кадастралните регистри на гр. Русе с площ 523 кв.м., находящ се в землището на гр. Русе, местност „Люляците 1,2“, предмет на Акт за частна общинска собственост №7462/28.07.2015 год., с прогнозен приход от продажбата му в размер на 550,00 лeва;

 2. Дава съгласие за провеждане на публичен търг с явно наддаване за продажба на следните поземлени имоти:

1.1. Поземлен имот с идентификатор 63427.156.333 по кадастралната карта и кадастралните регистри на гр. Русе с площ 508 кв.м., находящ се в землището на гр. Русе, местност „Под Левента“, предмет на Акт за частна общинска собственост №7463/28.07.2015 год., с начална тръжна цена в размер на 1950,00 лeва;

 1.2. Поземлен имот с идентификатор 63427.177.126 по кадастралната карта и кадастралните регистри на гр. Русе с площ 523 кв.м., находящ се в землището на гр. Русе, местност „Люляците 1,2“, предмет на Акт за частна общинска собственост №7462/28.07.2015 год., с начална тръжна цена в размер на 550,00 лeва;

 3. Дължимите данъци и такси да се определят след провеждане на търга и са за сметка на спечелилия участник – купувач.

**5 Точка**

**Откриване на процедура за провеждане на публичен търг с явно наддаване за продажба на общински недвижим имот, намиращ се в гр. Русе, кв. „Дружба 2“, ул. „Йосиф Дайнелов“ №51**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Нямаше забележки и допълнения към това предложение. Поддържам го.

 **Чл.-кор. проф. Хр. Белоев:** Благодаря. Въпроси, ако имате, предложения? Не виждам. Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 53**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1, ал. 9 и ал. 10, чл. 35, ал. 1 и чл. 41, ал. 2 от Закона за общинската собственост и чл. 30 от Наредба №1 на Общински съвет – Русе за общинската собственост, във връзка с подадено заявление за откриване на процедура за продажба и становище, изразено в протокол №37 от 22.06.2015 г. на Комисията по общинска собственост, Общинският съвет реши:

 1.Допълва Годишната програма за управление и разпореждане с имотите – общинска собственост за 2015 г., с продажба чрез публичен търг с явно наддаване на имот, с административен адрес гр. Русе, ул. „Йосиф Дайнелов“ №51, с прогнозен приход от продажбата му в размер на 12 800,00 лева.

 2.Дава съгласие за провеждане на публичен търг с явно наддаване за продажба на общински недвижим имот с идентификатор 63427.2.2124 по кадастралната карта и кадастралните регистри на град Русе, с площ 250 кв. м., намиращ се в град Русе, кв. „Дружба 2“, ул. „Йосиф Дайнелов“ №51, предмет на акт за частна общинска собственост №4010/02.06.2003 г. с начална тръжна цена 12 800,00 лева, без включен ДДС.

 3.Дължимите данъци и такси да се определят след провеждане на търга и са за сметка на спечелилия участник – купувач.

 Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**6 Точка**

**Откриване на процедура за учредяване право на пристрояване на балкон на адрес гр. Русе, жк. „Възраждане“, ул. „Топола“№3**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Отново стандартна процедура, поддържам я.

 **Чл.-кор. проф. Хр. Белоев:** Въпроси, ако имате, предложения? Режим на гласуване по точка6.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 54**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, с чл. 8, ал. 1, ал. 9 и ал. 10, чл. 38, ал. 2 и чл. 41, ал. 2 от Закона за общинската собственост, и протокол №35 от 21.04.2015 г. на Комисията по общинска собственост, Общинският съвет реши:

 1.Допълва годишната програма за управление и разпореждане с имотите – общинска собственост за 2015 г., с учредяване право на строеж за пристрояване на балкон с размери 1,5/7,00 кв.м,, със застроена площ 10,50 кв.м. към апартамент №2, намиращ се на първи етаж във вход 1 на жилищен блок №25, с административен адрес: гр. Русе, ж.к. „Възраждане“, ул. „Топола” №3, с прогнозен приход в размер на 1680,00 лева.

 2.Дава съгласие за учредяване право на строеж на Радка Василева Василева за пристрояване на балкон с площ от 10,50 кв.м., съгласно одобрения инвестиционен проект към апартамент №2, представляващ самостоятелен обект с идентификатор 63427.1.190 по кадастралната карта и кадастралните регистри на град Русе, намиращ се на първи етаж във вход 1 на жилищен блок №25, построен върху общинска земя в режим на комплексно застрояване, ул. „Топола” №3 в град Русе, на цена 1680,00 лева, без включени ДДС и други дължими данъци и такси.

 3.Упълномощава Кмета на Община Русе, след влизане в сила на решението на Общинския съвет да издаде заповед и сключи договор за учредяване право на строеж.

 Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**7 Точка**

**Отдаване под наем на част от самостоятелен обект в сграда – частна общинска собственост за клуб на Сдружение „Русенска асоциация в помощ на обществото и младите хора“**

 **Чл.-кор. проф. Хр. Белоев:** Госпожа Шилкова.

 **Г-жа Д. Шилкова:** Поддържам това предложение. Тук беше изискана информация за дейността на сдружението, предоставили сме такава. Нямаше други забележки, така че поддържам го.

 **Чл.-кор. проф. Хр. Белоев:** Благодаря. Въпроси, предложения? Режим на гласуване по точка 7.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 55**

 На основание чл.21, ал.2, във връзка с чл.21, ал.1, т.8 от Закона за местното самоуправление и местната администрация, във връзка с чл.14, ал. 6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.21, чл. 3, чл. 4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Русенска асоциация в помощ на обществото и младите хора“, БУЛСТАТ 176806130, част от самостоятелен обект в сграда - частна общинска собственост, с идентификатор по Кадастралната карта на гр. Русе 63427.7.268.1.16, с административен адрес: гр. Русе, ул. „Котовск“ № 2, ет.7, предмет на АЧОС №7474/06.08.2015г.,която част представлява стая №701, с площ от 31,00 кв. м., като клуб и месечна наемна цена – 18,34 лв. без включен ДДС.

**8 Точка**

**Даване съгласие за предоставяне на имоти – полски пътища за 2015-2016 стопанска година**

 **Чл.-кор. проф. Хр. Белоев:** Госпожа Кръстева.

 **Г-жа Н. Кръстева:** Уважаеми г-н Председател, уважаеми общински съветници, на Вашето внимание предлагаме проект за решение, с което да дадете съгласие за предоставяне на общински полски пътища за стопанската 2015-2016 година на ползвателите, в чиито масиви за ползване попадат. Това произхожда от чл. 37в, ал. 16 от Закона за собствеността и ползването на земеделските земи на база отправено до кмета от директора на Областна дирекция „Земеделие“ искане. Такова искане е постъпило на 16.11.2015 г. По комисиите възникнаха въпроси, това са общински терени, които се обработват най-често от комасирането на земите, така че молим да подкрепите предложението.

 **Чл.-кор. проф. Хр. Белоев:** Благодаря. Въпроси, ако имате, предложения? Не виждам. Режим на гласуване по точката.

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 56**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1 от Закона за общинската собственост, чл.37в, ал. 16 и ал. 17 от Закона за собствеността и ползването на земеделските земи, Общинският съвет реши:

Дава съгласие за предоставяне на общински полски пътища за стопанската 2015-2016 година на ползвателите, в чиито масиви за ползване попадат, съобразно Заповедите по чл. 37в, ал. 4 ЗСПЗЗ на Директора на Областна дирекция „Земеделие“ – Русе, по цена в размер на средното годишно рентно плащане за съответното землище. Ползвателите, на които са предоставени полските пътища, са длъжни да осигурят достъп до имотите, декларирани и заявени за ползване в реални граници през стопанската 2015-2016 година.

**9 Точка**

**Корекция на Бюджета на Община Русе за 2015 година**

 **Чл.-кор. проф. Хр. Белоев:** Госпожа Пенева, заповядайте.

 **Г-жа Ем. Пенева:** Уважаеми дами и господа общински съветници, поддържаме предложението за корекция на бюджета. Като правя допълнение към същото. След решение на комисията по чл. 13 от Наредба 21 за реда, начина и условията за отпускане на еднократна финансова помощ на граждани от бюджета на Община Русе, което беше вчера на 15 декември се яви недостиг в общ размер на 837 лв. които предлагаме да бъдат осигурени от резерва на общината. Като допълнителното решение би изглеждало по следния начин – дейност 122 Общинска администрация, параграф 4214 Обезщетение и помощи по решение на Общински съвет, Наредба 21, помощи +555 лв., помощи за приемни семейства +287 лв. Средствата се осигуряват в общ размер 837 лв. от дейност 998, параграф 9700 Резерв за непредвидени и неотложни разходи.

 **Чл.-кор. проф. Хр. Белоев:** Благодаря. Въпроси, ако имате или предложения? По точката, проекта за решение с направените допълнения от г-жа Пенева, режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 57**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет – Русе реши:

**І. ПРИХОДИ – държавни дейности**

**Приходи и доходи от собственост**

§2405 „Приходи от наеми на имущество“ +7 200лв.

СОУЕЕ „Св. Константин-Кирил Философ“ 7 200лв.

**Неданъчни приходи**

§2802 „Глоби, санкции, неустойки, наказателни лихви, обезщетения и начети“ +30лв.

СОУПНЕ „Фридрих Шилер“ +30лв.

§3601 „Реализирани курсови разлики от валутни разлики“ -63лв.

СОУПНЕ „Фридрих Шилер“ -63лв.

§3612 „Получени други застрахователни обезщетения“ +18лв.

ОУ „Ангел Кънчев“ +18лв.

§3619 „Други неданъчни приходи” +103лв.

СОУПНЕ „Фридрих Шилер“ +103лв.

**Всичко неданъчни приходи +88лв.**

§3702 „Внесен данък върху приходите от стопанска дейност на

 бюджетните предприятия“ СОУЕЕ „Св. Константин-Кирил Философ“ (-)60лв. -60лв.

**Всичко приходи държавни дейности +7 228лв.**

**ІІ. ПРИХОДИ – местни дейности**

**Приходи и доходи от собственост**

§2406 Приходи от наеми на земя“ +1 341лв.

**Всичко приходи местни дейности +1 341лв.**

**Всичко приходи по бюджета +8 569лв.**

**ІІІ. РАЗХОДИ – държавни дейности**

ФУНКЦИЯ „Образование“

Дейност 311 „ЦДГ и ОДЗ“ ЦДГ „Русалка“

§0101 „Заплати и възнаграждения на персонала нает по тр. правоотношения“ -2 628лв.

§5203 „Придобиване на друго оборудване, машини и съоръжения“

Обект „Тестомесачна машина“ 1 бр. +2 628лв.

**Всичко за дейност +0лв.**

Дейност 322 „Общообразователни училища”

§0560 „Здравноосигурителни вноски от работодатели“ +5 640лв.

СОУЕЕ „Св. Константин-Кирил Философ“ 5 640лв.

§1051 „Командировки в страната“ +1 500лв.

 СОУЕЕ „Св. Константин-Кирил Философ“ 1 500лв.

§1015 „Материали“ ОУ „Ангел Кънчев“ +18лв.

§1016 „Вода, горива, енергия” +70лв.

СОУПНЕ „Фридрих Шилер“ 70лв.

**Всичко за дейност +7 228лв.**

**Всичко за функция +7 228лв.**

**Всичко разходи държавни дейности +7 228лв.**

 **ІV. РАЗХОДИ – местни дейности**

ФУНКЦИЯ „Общи държавни служби”

Дейност 122 „Общинска администрация

§4214 „Обезщетения и помощи по решение на общински съвет“ + 1 374лв.

Км. Червена вода +537лв.

Община Русе +837лв.

**Всичко за дейност +1 374лв.**

**Всичко за функция +1 374лв.**

ФУНКЦИЯ „Образование“

Дейност 311 „ЦДГ и ОДЗ“

§1030 „Текущ ремонт“ км. Червена вода +201лв.

**Всичко за дейност +201лв.**

**Всичко за функция +201лв.**

ФУНКЦИЯ „Жилищно строителство, комунално стопанство и опазване на околната среда“

Дейност 619 „Други дейности по жилищното строителство, благоустройството и регионалното развитие“

§5202 „Придобиване на сгради“

Обект „Обществен паркинг в съществуващи подземни нива на театрален

 комплекс – вт.ч. СМР, стр. и авторски надзор“

Било: 261 756лв. става:262 072лв. разлика: +316лв. +316лв.

**Всичко за дейност +316лв.**

Дейност 622 „Озеленяване“

**§5204 „Придобиване на транспортни средства“**

Обект „Закупуване на трактор с прикачен инвентар /ремарке и гребло

 за сняг/ за кметство“ Било: 55 000лв. става:54 900лв. разлика (-)100лв. -100лв.

**Всичко за дейност -100лв.**

Дейност 629 „Други дейности по опазване на околната среда“

§5203 „Придобиване на др. оборудване машини и съоръжения“

Обект „Прикачен шредер, към трактор за ОП „Паркстрой“ -216лв.

било:8500лв. става:8284лв. разлика: (-)216лв.

**Всичко за дейност -216лв.**

**Всичко за функция 0лв.**

ФУНКЦИЯ „Почивно дело, култура, религиозни дейности“

Дейност 737 „Оркестри и ансамбли“ ОП „Русе арт“

§1013 „Постелен инвентар и облекло“ -2 599лв.

§5219 „Придобиване на други ДМА“

Обект „Електрическо пиано“ 1бр. +2 599лв.

**Всичко за дейност 0лв.**

**Всичко за функция 0лв.**

ФУНКЦИЯ „Разходи некласифицирани в други функции“

Дейност 998 „Резерв“

§9700 „Резерв“ -837лв.

**Всичко за дейност -837лв.**

**Всичко за функция -837лв.**

**Всичко разходи местни дейности +738лв.**

**V. РАЗХОДИ – държавни дейности дофинансирани с общински приходи**

ФУНКЦИЯ „Образование“

Дейност 322 „Общообразователни училища”

§1030 „Текущ ремонт“ км. Червена вода +201лв.

**Всичко за дейност +201лв.**

**Всичко за функция +201лв.**

ФУНКЦИЯ „Почивно дело, култура, религиозни дейности“

Дейност 738 „Читалища”

§4500 „Субсидии за организации с нестопанска цел“ км. Червена вода +402лв.

**Всичко за дейност +402лв.**

**Всичко за функция +402лв.**

**Всичко разходи държавни дейности доф. с общински приходи +603лв.**

**Всичко разходи по бюджета +8 569лв.**

**VІ. Приема промените в Приложение №18 „Справка за разходите за заплати за 2015г.“, както следва:**

Функция „Социално осигуряване, подпомагане и грижи“

Дейност 527 „Звено майка и бебе“ било става разлика

-годишен фонд Работна заплата 0 1930 +1930

-численост на персонала – бр. 0 4,5 +4,5

Дейност 530 „Център за настаняване от семеен тип“

-годишен фонд Работна заплата 0 12000 +12000

-численост на персонала – бр. 0 19 +19

Дейност 551 „Дневен център за деца с увреждания“

-годишен фонд Работна заплата 0 7100 +7100

-численост на персонала – бр. 0 12,5 +12,5

**10 Точка**

**Допълване на списъка на лицата и длъжностите, имащи право на транспортни разходи, съгласно чл. 40, ал. 1 от ПМС №8/16.01.2015 г. от Бюджет 2015 година, утвърден с Решение на Общински съвет №1285/12.02.2015 г. – Приложение №17**

 **Чл.-кор. проф. Хр. Белоев:** Госпожа Пенева.

 **Г-жа Е. Пенева:** Поддържаме предложението заедно с допълнението, което ви е предложено във връзка с новоназначена медицинска сестра в детска ясла село Ново село.

 **Чл.-кор. проф. Хр. Белоев:** Благодаря. Въпроси, ако имате, предложения? Няма. Режим на гласуване по точката.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 58**

На основание чл. 21, ал. 2 във връзка с чл. 21, ал. 1, т. 6 от ЗМСМА, чл.40 ал.1 от Постановление № 8 от 16 януари 2015 година за изпълнението на държавния бюджет на Република България за 2015г., Общинският съвет реши:

Утвърждава допълване на Приложение №17 Списък на лицата и длъжностите, имащи право на транспортни разходи утвърдено с Решение на Общински съвет №1285/12.02.2015г., както следва:

*По Приложение №17*

ФУНКЦИЯ „Общи държавни служби“

Дейност „ Общинска администрация“

Добавя се:

1.Миглена Димитрова Иванова – гл.експерт в отдел „Търговия и наемни отношения“ - новоназначена – карта

ФУНКЦИЯ „ЗДРАВЕОПАЗВАНЕ“

Добавя се:

 По чл.40, ал.1, т.2

1. Нина Томова Нинова – Детска ясла с. Ново село – Медицинска сестра- новоназначена – билети

**11 Точка**

**Проект за 56 МФ „Мартенски музикални дни“ през 2016 г.**

 **Чл.-кор. проф. Хр. Белоев:** Госпожа Чавдарова, заповядайте.

 **Г-жа Ива Чавдарова:** Благодаря, г-н Председател. Уважаеми дами и господа общински съветници, предлагаме на вниманието Ви програма и бюджет на предстоящото 56-то издание на МФ „Мартенски музикални дни“ през 2016 г. Материалът беше разгледан във всички комисии, без възражения или допълнения. Така, че поддържаме направеното предложение. Благодаря ви.

 **Чл.-кор. проф. Хр. Белоев**: Благодаря въпроси, ако имате. Да, заповядайте, проф. Павлов.

 **Проф. В. Павлов:** Благодаря, г-н Председател. Уважаеми колеги, уважаема г-жо Чавдарова, самия аз приемам много как да ви кажа много близко този фестивал, тъй като съм помагал и работил за него. Той със сигурност е знаков фестивал на Русе и то от дълги години, предстои 56-тото издание. Моето предложение не е свързано със сегашния програмен проект, тъй като в сегашния програмен проект не могат да бъдат правени каквито и да е промени, договорите са сключени, събитията са осигурени. Такава е практиката за осигуряване на участие в подобни фестивали. Тъй като вече имаме голяма многофункционална зала за концерти, за спорт, зала която стана сграда за годината на 2015-та година, която два много по-големи възможности за развитие на нашия фестивал. В тази връзка задавам ето такива прости риторични бих казал въпроси. Може ли например в рамките на фестивала „Мартенски музикални дни“ да имаме участие на Ричард Клайдерман с FM класик оркестър, нещо което се случи на 7 декември в София и премина при много голям успех. Може ли в рамките на нашия фестивал да участва и Виенския класически оркестър, който миналата година беше в Русе, билетите бяха в порядъка от 60 до 80 лв. и свършиха преди самия концерт? Може ли в рамките на следващите издания на Мартенски музикални дни да има проекти от типа на класиката среща рока? Страхотен концерт на Симфоничния оркестър на БНР с формация Студио „Балкантон“ в София. Моите предложения са г-жа Чвдарова и отдела да помислят още от сега тъй като на практика още от сега трябва да започне работата по следващото 57-мо издание, да разнообразим фестивала. Наистина да дойдат гости от Румъния, от други населени места, интереса да се повиши, за да превърнем фестивала в една бих казал международна марка на Русе. Благодаря ви.

 **Чл.-кор. проф. Хр. Белоев:** Благодаря. Интересни теми за размисъл. Други въпроси, ако има. Госпожа Чавдарова ще вземете ли отношение?

 **Г-жа Ива Чавдарова:** Благодаря ви. Този въпрос беше поставен на заседанието на една от комисиите. Разбира се всичко е възможно, проф. Павлов. Трябва само да се подготвят нещата така, че действително да няма изненади и действително да се планира навреме. Сега не е възможно това да се случи разбира се за следващото издание на фестивала. Но аз искам да ви уверя, че ние разговаряме много сериозно по тия въпроси с г-н Стоилов, с екипа на кмета и имаме намерение да тръгнем към подготовката на такива по-мащабни, международни музикални продукции, които да представим в новата зала на Русе. Това е което мога да ви кажа в момента.

 **Чл.-кор. проф. Хр. Белоев:** Благодаря и както отметнах интересни теми за размисъл и може би в 17-та година изданието да се помисли по тези въпроси в рамките на фестивала нещо грандиозно и мащабно, което да се случи в тази голяма зала. Други, ако има желаещи? По точката,м режим на гласуване.

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 59**

 На основание чл. 21, ал.2, във връзка с чл.21, ал.1, т.6 и т.23 и с чл.17, ал.1, т.5 от ЗМСМА Общинският съвет реши:

1. Приема програмния проект и проектобюджета за 56-то издание на МФ „Мартенски музикални дни” Русе – 2016, съгласно Приложения 1, 2 и 3 (резюме на проекта, финансов план и финансов анализ) и Приложение 4 (предварителна програма).

2. Възлага на Кмета на Общината да представи след приключването на фестивала отчет за набраните приходи и извършените разходи по провеждането на фестивала.

**12 Точка**

**Актуализация на бюджета на Общинска фондация „Русе-град на свободния дух“ за 2015 година**

 **Чл.-кор. проф. Хр. Белоев:** Господин Карапчански.

 **Г-н Стр. Карапчански:** Благодаря Ви, г-н Председател. Уважаеми госпожи и господа общински съветници, на вашето внимание е нашето предложение да актуализираме годишния бюджет на Общинска фондация „Русе град на свободния дух“ за 2015 година. Последно такава актуализация беше през месец септември на 17 септември, в периода от тогава до днешна дата има новопостъпили дарения от частни спонсори в размер на 14 000 лв. По-голямата част от тях са насочени към поредното издание на фестивала на ледените фигури, който ще стартира днес. Използвам възможността да ви поканя днес от 18:00 часа за церемонията за официалното откриване. Станалата част от средствата ще бъдат насочени към фонда „Местни инициативи и лицата на Русе“. Може би тук е мястото, тъй като отчетността и прозрачността в разходването на тези средства от дарения, изключително важни за докладване актуалните индикатори за изпълнение на работната програма на Фондацията за 2015 г. До момент имаме реализирани и финансирани от Фондацията общо 145 събития, над 30 проектни екипа са били подпомогнати с безвъзмездно финансиране. Също така са подпомогнати над 85 деца с изявени дарби с сферата на културата, изкуството, иновациите, технологиите, на територията на град Русе и на малките населени места. Програмата за 2016 г. е по-амбициозна, както знаете преди седмица обявихме и новия конкурс за проектни идеи за 2016 г., така че наистина се надяваме, че и занапред ще продължим да изпълняваме своя поет в началото ангажимент общинското финансиране за работата на Фондацията да продължи да мотивира и частни спонсори да подпомагат тази благородна кауза, на която Фондацията се е посветила. Благодаря ви.

 **Чл.-кор. проф. Хр. Белоев:** Благодаря. Въпроси, изказвания? Проектът за решение, че приемаме измененията на бюджета на Фондацията, режим на гласуване.

**КВОРУМ – 50. С 48 гласа „за”, 0 „против” и 2 „въздържали се” се прие**

**РЕШЕНИЕ № 60**

На основание чл. 21, ал. 1 т. 8 и т. 14, във връзка с чл. 21, ал. 2 от ЗМСМА и във връзка с чл.14, т. 7 и 8 от Раздел IV на УЧРЕДИТЕЛЕН АКТ НА ОБЩИНСКА ФОНДАЦИЯ „РУСЕ – ГРАД НА СВОБОДНИЯ ДУХ“, както и с чл. 4, ал.1 и ал.3, чл.9, ал.1 от Правилника за реда за осъществяване на общественополезна дейност и за набиране и разходване на имуществото на Фондация „Русе-град на свободния дух“, общинския съвет реши:

1. Приема изменение на бюджета на Общинска фондация „Русе-град на свободния дух“ за 2015 г., съгласно Приложение №1

**13 Точка**

**Определяне състава на Общински съвет по наркотични вещества-Русе**

 **Чл.-кор. проф. Хр. Белоев:** Заповядайте.

 **Г-н Сп. Димитров:** Уважаеми г-н Председател, уважаеми дами и господа общински съветници, промяната се налага преди всичко, поради промяна на длъжностните лица най-вече в силовите структури. Подкрепяме предложението. Мисля, че е разглеждано в комисиите.

 **Чл.-кор. проф. Хр. Белоев:** Благодаря. Въпроси, ако имате, някакви мнения? Няма, режим на гласуване по точка 13.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 61**

На основание чл. 21, ал. 2, във връзка с чл. 21, ал. 1, т. 23 от Закон за местното самоуправление и местната администрация и чл. 15, ал. 1 от Закона за контрол върху наркотичните вещества и прекурсорите и във връзка с чл. 15, ал. 3 от Правилника за организацията и дейността на Националния съвет по наркотични вещества, Общински съвет - Русе реши:

Изменя Решение № 164, прието с Протокол № 9/19.04.2012г в частта „ЧЛЕНОВЕ”, както следва:

Членове:

1. Бедрос Пехливанян - Общински съвет - Русе
2. Доц. д-р Кирил Панайотов, д.м. - Общински съвет - Русе
3. Доц. д-р Никола Събев, д.м. - Факултет „Обществено здраве и здравни грижи“ на Русенски университет
4. Димитър Чорбаджиев – Директор Регионална дирекция „Гранична полиция“ – Русе
5. Георги Георгиев – Директор Териториална дирекция „Национална сигурност“ - Русе
6. Пламен Бороджиев – Началник сектор Борба с организираната престъпност – Русе, Разград
7. Петър Георгиев – Завеждащ Окръжен следствен отдел в Окръжна прокуратура – Русе
8. Николай Кожухаров – Началник сектор Противодействие на криминалната престъпност при ОДМВР - Русе
9. Димитър Райнов – Началник Регионален инспекторат по образование
10. Александър Иванов - Съдия в Окръжен съд - Русе
11. Д-р Станислав Иванов - Началник на Отделение за лечение на зависимости в Център за психично здраве - Русе
12. Спасимир Димитров - Директор на дирекция “Обществен ред и сигурност” в Община Русе

**14 Точка**

**Кандидатстване с проектно предложение „Техническа помощ за Община Русе – бенефициент по Приоритетна ос 1 на Оперативна програма „Региони в растеж 2014-2020“**

 **Чл.-кор. проф. Хр. Белоев:** Господин Карапчански.

 **Г-н Стр. Карапчански:** Благодаря Ви, г-н Председател. Уважаеми госпожи и господа общински съветници, Община Русе е сред общините конкретни бенефициенти по схемата за финансиране техническа помощ за реализация на инвестиционната програма по ОП „Региони в растеж“. За Община Русе съобразно инвестиционния ресурс, с който разполага са предвидени средства в размер на 301 000 лв., безвъзмездна финансова помощ, 100% в рамките на оперативната програма. Тези дейности са свързани с изпълнението на проектите, които попадат в обхвата на инвестиционната програма. Ще си позволя тук в отговор на поставените от проф. Павлов въпроси относно разпределението на средства в тази инвестиционна програма, съвсем схематично да ви информирам, че съобразно изискванията на програмата Община Русе разполага с готови проектни предложения в основните 4 направления на финансирането. В това число градска среда, интегриран градски транспорт 2 част, подобряване на образователната инфраструктура и подобряване на социалната инфраструктура. Както знаете в Интегрирания план за градско възстановяване и развитие на Русе като зона за целенасочено въздействие беше идентифицирана крайбрежната зона. Не случайно в новият програмен период приоритет на инвестициите ще бъдат насочени към благоустрояване на крайбрежната зона. В средствата за масово осведомяване многократно представихме концепцията за благоустрояване на кея, даже и част от визуализациите, с които към момента разполагаме. Отделно ще поставим акцент върху надграждане на актуалния проект за Интегриран градски транспорт, приобщаване на кварталите към градския център, в това число и с градски транспорт. Изграждане на нови транспортно-комуникационни връзки, надграждане на системата за интелигентно управление на трафика. В сферата на образователната инфраструктура имаме множество обекти, които са училища, детски градини, там основно мерките за енергийна ефективност, ремонти, а също така и ремонт на училищните дворове. Подробна справка свързана с финалния вариант на инвестиционната програма, която до края на този месец трябва да бъде депозирана и в Министерство на регионалното развитие ще бъде качена на сайта на общината. Най-вероятно на 29-30 декември. Благодаря ви.

 **Чл.-кор. проф. Хр. Белоев:** Благодаря.Въпроси, ако имате? Проектът за решение, дава съгласие Община Русе и декларира да участва и декларира наличието на средства. Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 62**

 На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, Общинският съвет реши:

 1. Дава съгласие Община Русе да кандидатства с проектно предложение „Техническа помощ за Община Русе – бенефициент по Приоритетна ос 1 на Оперативна програма „Региони в растеж 2014-2020“ по Оперативна програма „Региони в растеж“ 2014-2020 г.

2. Декларира наличието на средства за финансиране на дейностите по проекта, до възстановяването им от програмата.

**15 Точка**

**Решение за кандидатстване на Община Русе за кампания 2016 на проект „Красива България“**

 **Чл.-кор. проф. Хр. Белоев:** Карапчански.

 **Г-н Стр. Карапчански:** Благодаря Ви, проф. Белоев. По програма проект „Красива България“ Община Русе е сред допустимите бенефициенти. Тази година усилията ни са насочени по конкретния механизъм за подобряванена образователната инфраструктура. Като подходящ обект за кандидатстване припознахме сградата на Английската гимназия „Гео Милев“. Като експертна работна група установи, че в рамките на допустимото финансиране по програмата биха могли да бъдат подновени дограмата, да бъдат ремонтирани фасадата, частична подмяна на покривни материали. В това число, тъй като сградата е паметник на културата и е необходимо съгласуване по реда на Закона за културното наследство, в рамките на програмата минимум 50% от бюджета следва да бъде осигурен от бенефициента. Проведени са разговори с ръководството на гимназията, като имаме уверението, че те са солидарни с осигуряване на част от това съфинансиране. Считаме, че на този етап, този обект в най-голяма степен съответства на възможностите за кандидатстване, така че разчитаме на подкрепа от Ваша страна.

 **Чл.-кор. проф. Хр. Белоев:** Благодаря. Въпроси, ако имате, изказвания? Няма. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 63**

 На основание чл.21, ал.1, т.23, във връзка с чл.21, ал.2 от ЗМСМА Общинският съвет реши:

1. Дава съгласие Община Русе да кандидатства за отпускане на безвъзмездна финансова помощ по мярка М02 - “Подобряване на социалната инфраструктура” на проект “Красива България”, като част от програмата на МТСП за финансиране на проект с обект на интервенция АГ „Гео Милев“ гр. Русе, находяща се на адрес: Младежки парк, ул. „Алея Възраждане“ №3, представляващ поземлен имот с идентификатор 63427.1.24 по кадастрална карта на гр. Русе и площ на имота 7 911 кв.м. За същия има съставен акт за публична общинска собственост – АПОС №7079 от 14.10.2013 г.
2. Дава съгласие Община Русе да осигури необходимото съфинансиране през 2016 г.

**16 Точка**

**Решение за определяне на допълнително заплащане на км/пробег за компенсиране разходите от извършваните превози на пътници, извън чертите на гр. Русе, определени със строителните му граници в действащия устройствен план по градските линии от Общинската транспортна схема**

 **Чл.-кор. проф. Хр. Белоев:** Госпожа Кръстева.

 **Г-жа н. Кръстева:** Уважаеми г-н Председател, уважаеми общински съветници, в чл. 7, ал. 1, т. 1 от Наредба 2 от 15.03.2002 г. за реда и условията за утвърждаване на транспортни схеми и за осъществяване на обществени превози на пътници с автобуси на министъра на транспорта и съобщенията гласи, че градски основни и допълнителни линии са тези, с които се извършват превози между пунктове в чертите на населеното място, определени със строителните му граници по действащия устройствен план. Трите линии, които са предмет на днешното предложение излизат извън чертите на населеното място, на град Русе, поради което не може да се прилага цената от 1 лв. за градски превоз до крайните пунктове. Резонно е за да не си доплащат превоза гражданите след чертите на населеното място общината да предложи доплащане на километър/пробег само за разстоянието извън строителните граници на град Русе. Като това е до Образцов чифлик, до ДЗС, до Касева чешма и до гара Долапите. Като обръщам специално внимание, че обикновено тези линии се ползват основно и учащи и предимно възрастни граждани. В контекстът на това, моля, да вземете решение, с което да определите доплащане от 80 стотинки на километър/пробег за компенсиране разходите от извършването на превозите на пътниците извън чертите на град Русе. Благодаря.

 **Чл.-кор. проф. Хр. Белоев:** Благодаря. Въпроси? Галин Григоров, заповядайте.

 **Г-н Г. Григоров:** Уважаеми колеги, подготвяйки си материалите за сесията направихме едно сравнение между информацията, която превозвачите са представили на общината въз основа на която се оформя стойностната сметка с доплащане на линиите. И официално обявените разписания. Като се получи едно сериозно разминаване при линия 33. И там сумата за доплащане е обявена от 36 864 лв., а при справката излиза 2432 лв. Искам да предоставя на заместник-кмета тази разбивка, да могат да направят едно сравнение и ако има такова несъответствие сумата, която бъде изплатена по линия 33 да бъде съобразно точните сметки по разписанията. Това е, което имах да кажа. Благодаря ви.

 **Чл.-кор. проф. Хр. Белоев:** Да, благодаря. Уточняват нещо. Други, ако има за изказване? Сашо Неделчев.

 **Г-н Ал. Неделчев:** Благодаря, проф. Белоев. Уважаеми г-н Кмете, уважаеми колеги. Този проблем с изплащането на допълнителните средства за тези 3 автобусни линии не е от вчера. Още от самото му възникване аз съм бил против това да се прави със следните мотиви: фирмите, които превозват по тези линии са участвали в конкурс с ясни правила и финансови разчети. В този конкурс тези линии са били в пакет с други линии, както винаги се прави губещи-печеливши. Те доброволно са участвали в конкурса и са го спечелили и трябва да съчетаят превозите при условията на конкурса. Според мен дори юридически не е издържано спрямо техните конкуренти. Обявяваш днеска конкурс, печели го някой, след 3 месеца променяш на практика условията в този спечелен конкурс. Така, че принципното ми възражение е това. Второто ми възражение, че от представените стойностни сметки не ми изглеждат достатъчно така доказващи тази необходимост. Погледнете калкулацията за градска линия 10, разходи за заплати без осигуровки 4400 лв. Сравнете го с линия 16, заплати 1011 лв., 4 пъти повече разлика. Попитах на комисия, двусменен режим била 10-та линия, с кондуктор и шофьор. Доколкото знам с електронното таксуване ЕГГЕД уволниха 62-ма контрольори, кондуктори, не важи ли за тези линии това правило.? Това са 4000 лв. на месец, 3 000 лв. повече от другата линия. Така, че това са моите възражения по тази точка. Благодаря.

 **Чл.-кор. проф. Хр. Белоев:** Благодаря. Бедрос Пехливанян.

 **Г-н Б. Пехливанян:** Уважаеми г-н Председател, г-н Кмет, колеги, доплащането на тези автобусни линии е от 2008 г. и правилно каза колегата Неделчев, че това е много старо. Значи не е както по някои комисии казаха, че това е от няколко години. Искам само да кажа следното нещо, в тези конкурси, последния от които е 2012 година, който е проведен неефективните линии са, ако почнем да ги изреждаме в града това са: 3, 5, 4, 8, 19 и 20 линия., но само една част от тях излизат извън рамките на града. Значи много добре е този момент да се разбере от всички, защото не говорим за неефективни линии, които са в рамките на града, а за точно тая част от тия линии, които излизат извън очертанията на град Русе. И тази компенсация, която правим от 2008 г. е точно за тази част. В момента ние обсъждаме нещо, което сме правили много пъти, много години го правим това нещо. И ако сега вземем решение да не го правим, точно тази част, която ще бъдат потърпевши това са децата, копито отиват в Образцов чифлик и пенсионерите, които са в Касева чешма и т.н. Нещо много важно, знаете ли, че според закона тези доставчици могат да си вдигнат цената, което е много зле. Всеки момент могат и имат право да го направят. Освен това тази сума от 80 стотинки, които ние доплащаме не е мръдната, мисля че беше от 2008 година. Значи толкова години ние плащаме все едно и също нещо. Другото, което каза колегата Неделчев, значи при всички положения тези цифри, които са за заплати, за персонал и т.н. имайте предвид, че са контролирани поне според мене от две инстанции – от Инспекцията на труда, която всеки месец влиза в тези дружества да ги проверява и от ДАИ. Така, че аз смятам, че спекулации по това отношение не може да се правят. Благодаря.

 **Чл.-кор. проф. Хр. Белоев:** Реплика г-н Неделчев.

 **Г-н Ал. Неделчев /реплика/:** Съвсем кратко, колега Пехливанян, първо линиите излизаха извън чертите на града и когато се провеждаше конкурса, те не са удължени след това. И хората са знаели, и администрацията, която е правила конкурса какво предлага и те за какво кандидатстват. Второ, през последните години няма инфлация, напротив има дефлация и как да растат цените, на кое отгоре? Да не говорим за цените на петрола, които удари историческо дъно от десетилетия насам. И няма никакъв ръст на разходи реално.

 **Чл.-кор. проф. Хр. Белоев:** Благодаря. Други желаещи? Госпожа Кръстева, ще отговорите ли?

 **Г-жа Н. Кръстева:** Това, което мога да кажа е, че г-н Неделчев, не сте прав, тъй като шофьорите, които са кандидатствали на тия процедури ясно са съзнавали, че повечето курсове са непечеливши, но те винаги от 2008 година са знаели, че има това доплащане. Така, че това условие е било ясно от самото начало, поддържам предложението в тоя вид. (коментар от зала не се чува)

 **Чл.-кор. проф. Хр. Белоев:** Да, явно има теми за размисъл. Някой, ако желае думата друг? Проектът за решение по точката го имате. Режим на гласуване. Господин кметът.

 **Г-н Пл. Стоилов:** Уважаеми г-н Председател, уважаеми госпожи и господа общински съветници, има резон в това, което г-н Неделчев каза. Ние тука не знам колко, почти всяка година, на всеки бюджет винаги спорим по тази тема. Това, което аз мога да заявя, че с въвеждане на новата система за електронно таксуване ние ще имаме точна и ясна представа кое колко струва, как и какво е. И това ,което ще го обсъдя с екипа на транспорта и ще го предложа на общинските съветници в по-широк формат да обсъдим тая ситуация и да вземем някакво решение. Защото ние в момента сме принудени на това доплащане, тъй като така е разработена процедурата, че те просто си знаят превозвачите, че печелят конкурса и имат доплащане. Значи ние така трябва да ги направим нещата на тях да им е ясно, че се явяват на конкурс при тия цени и няма на какво да разчитат за доплащане. Сега, ако не ги доплатим те казват няма да возят и линиите остават без превозвачи. Това извиване на ръце трябва да се прекрати и аз мисля, че с една такава смесена комисия, която направим на базата на анализите, които ще имаме, които и без това ще идва от центъра на базата на новата електронна система ние можем да вземем някакво решение, което да бъде наистина правилно. Защото категорично имат основание всички тия, които защитават доводите, че не трябва да има доплащане. От друга страна пък аз се мотивирам защо ние го предлагаме като така или иначе трябва да има линии. И тук използвам случая да отговоря на проф. Павлов за подвижния състав с огромно съжаление допусната е според мен много група управленска греша като е ликвидирано предприятието „Общински автотранспорт“. Ако ние имахме такова предприятие, ние по транспортния проект в момента на втория етап на надграждането можехме да кандидатстваме за подвижен състав. Сега нямаме никакъв шанс. Ако тръгнем да го купуваме дори и на старо те вървят някъде около 300-400 евра, старите. Значи тук това, което ние ще предложим на Общинския съвет след разработването на новата транспортна схема да си минем по съответните процедури и да изберем превозвач, който да отговаря на определени условия и с определен състав. Може да са тия, може да са други, но просто Русе трябва да има различен подвижен състав от тия бракми, които вървят по града в момента. Значи, виждаме че има превозвачи, които имат качествен транспорт, за съжаление това, което обслужва градския транспорт в повечето си случаи е под всякаква критика. Сега ще видите зимата, аз съм разпоредил мерки, използвам камерата, гражданите нека ми сигнализират. Значи такива безумия газови печки, бутилки вътре да се отопляват, това просто е смешно за град като Русе. Но категорично ще търсим, решение за подмяна на подвижния състав, както и да спрем тези доплащания, които в момента сме длъжни да ги направим иначе няма да имаме превоз.

 **Чл.-кор. проф. Хр. Белоев:** Благодаря. Явно стигаме тук до определени становища на въпроса. И коментирахме, че с въвеждане на електронни карти ние може да знаем месечно, по дневно и почасово точно какъв е потока на пътниците и да може да има една точна оценка, измерител след това при кандидатстването, то да се изпълнява. Да обявим резултата.

**КВОРУМ – 48. С 37 гласа „за”, 5 „против” и 6 „въздържали се” се прие**

**РЕШЕНИЕ № 64**

 На основание чл. 21, ал. 2, във връзка с чл. 21, ал. 1 т. 23 от Закона за местното самоуправление и местната администрация, Общински съвет – Русе реши:

 Определя доплащане от 0,80 лв. на км/пробег за компенсиране разходите от извършването на превозите на пътници, извън чертите на гр. Русе, определени със строителните му граници в действащия устройствен план по градските линии от Общинската транспортна схема. Сумите за тези доплащания да се изплащат на операторите, обслужващи посочените линии от средствата, заложени за транспорт в бюджета на Община Русе.

 **Чл.-кор. проф. Хр. Белоев:** Пенчо Милков, обяснение на отрицателен вот.

 **Г-н П. Милков /обяснение на отрицателен вот/:** Уважаеми колеги, гласувах против с ясното съзнание, че закона не ми дава право да гласувам „за“ точката. Но много се радвам, даже си нося наредбата, която можех да ви цитирам, много правилно колегата Неделчев ви съобщи за линиите, конкурса, за това. Отрицателният ми вот е единствено въз основа на нормативната уредба. Много ми хареса това, което каза кмета Стоилов, защото забелязвам развитие в тази посока. В предният мандат действително се гласуваха тези пари, но с други доводи. Сега абсолютно съм съгласен, че нас ни притиска необходимостта, осъзнавайки, че това е порочно и когато Общинския съвет гласува следващия път против нас трябва да ние ясно, че тия хора возят, защото имат стопански интереси. И ако те не возят в този отрязък им се прекратява договора. Това е силата, която ние трябва да дадем при едни преговори, да проявим твърдост те да си возят, така както са си спечелили конкурса. И другото, което за миг ще се отклоня в рамките на 2-те минути, които имам право, за втори път днес на сесия поздравявам кмета, който каза че харесва идеята за Общински автотранспорт. Преди това хареса идеята за общински тенис-корт, но нека в следващите разисквания, следващите месеци, когато аз ви кажа, че общината може да е стопанин добър, това да не поражда смях. Защото в днешно време явно се вижда, че това не е такава лоша идея, както преди ви се струваше смешно.

 **Чл.-кор. проф. Хр. Белоев:** Благодаря.

**17 Точка**

**Даване на разрешение за изработване на проект за подробен устройствен план на лесопарк „Липник“**

 **Чл.-кор. проф. Хр. Белоев:** Заповядайте, арх. Бучуковска.

 **Арх. Ж. Бучуковска:** Благодаря, г-н Белоев. Уважаеми общински съветници, както знаете Община Русе е собственик на 24 поземлени имота от картата на възстановената собственост в землище на с. Николово въз основа на договор за замяна. Целта на ПУП-а, който ви представяме за одобряване задание и разрешаване на неговото изработване, предвижданията на цялостната организация на територията на парка, алейната мрежа, зелената система, както и инфраструктурното осигуряване. Решението на Общинския съвет в момента трябва да бъде за одобряване на задание и разрешаване на изработване на ПУП-а. В приложенията текст сме описали подробно териториалния обхват, основанията, както и самите проекти, които ще бъдат представени след като бъдат изготвени и приети от експертния съвет.

 **Чл.-кор. проф. Хр. Белоев:** Благодаря. Въпроси, ако имате по точката, изказвания? Режим на гласуване.

**КВОРУМ – 48. С 48 гласа „за”, 0 „против” и 0 „въздържали се” се прие**

**РЕШЕНИЕ № 65**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 от ЗУТ, Общински съвет – Русе реши:

1. Одобрява задание за проектиране на подробен устройствен план на лесопарк „Липник“;
2. Разрешава изработване на подробен устройствен план на лесопарк „Липник“.

**18 Точка**

**Одобряване на Подробен устройствен план /ПУП/ - Изменение на план за улична регулация /ИПУР/, Изменение на план за регулация /ИПР/ и План за регулация /ПР/ за обект: „Защита от наводнения на река Русенски Лом, гр. Русе“ по договор №РД-02-145/27.03.2014 г. с възложител МРРБ**

 **Чл.-кор. проф. Хр. Белоев:** Госпожа Бучуковска.

 **Арх. Ж. Бучуковска:** Това е ПУП свързан със защита от наводнения на река Русенски Лом, град Русе. Това е одобряване на този ПУП, както знаете беше приет вариант 1 на идеен проект за инвестиционен проект за укрепване коритото на Русенски Лом. На базата на тоя проект идеен е разработен ПУП, който е приет с Решение 13/2015 г. от експертния съвет по устройство на територията. Проведени са необходимите процедури по обявяване в държавен вестник . Сега на Вашето внимание е самия ПУП за одобряване.

 **Чл.-кор. проф. Хр. Белоев:** Благодаря, въпроси, ако имате по точката, изказвания? Не виждам. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 66**

На основание чл. 21, ал. 2, във връзка с 21, ал. 1, т. 11 от ЗМСМА, чл. 129, ал. 1, чл. 136, ал. 1 от ЗУТ, във връзка с чл. 110, ал. 1, т. 2, чл. 16, ал. 1 и чл.134, ал.1, т. 2 от ЗУТ и писмо за разглеждане и одобряване с вх. № 30-6072-1/16.02.2015г. от „Инженерна група-Русенски Лом“ ДЗЗД, Общински съвет - Русе реши:

ОдобряваПУП - ИПУР, ИПР и ПР на поземлени имоти по поречието на р. Русенски Лом, отразено със съответните означения по изискванията на Наредба № 8/2001г. за обема и съдържанието на устройствените планове, както следва:

1. Одобрява изменение на уличната ос на ул. „Адмирал Рождественски“ от о.т. 8368 / през о.т. 1747, о.т. 7046а до о.т. 7046/, като се създават нови осови точки с номера 1747а, 1747б, 1747в, 1747д, 1747е, 1747ж и 632а и създава връзка с бул. „Трети март“. Променя се габарита на улицата от 12м на 10м, като в най-тясната си част, при УПИ ХVIII, отредено за „Фазан“ АД, става 9м.

2. Одобрява изменение на план за регулация за следните УПИ:

- Изменят се границите на УПИ II-237, III-237 и IV-237 в кв. 976 към р. Русенски Лом, като се променя и отреждането на урегулираните поземлени имоти съответно на УПИ II-554,555, III-10 и IV-11;

- Изменя се границата на кв. 976, като се образува нов урегулиран поземлен имот за корекцията на реката – УПИ V- за инженерна инфраструктура;

- Изменят се границите на УПИ V-238 в кв. 971, като се променя и отреждането му на УПИ V-80;

- Изменят се границите на УПИ I-215 в кв. 970 към реката, като се променя и отреждането му на УПИ I-77;

- Изменя се границата на кв. 970, като се образува нов урегулиран поземлен имот за корекцията на реката – УПИ IV- за инженерна инфраструктура;

- Изменят се границите на УПИ II-6 и IV-741 в кв. 969, като се променя отреждането на урегулирания поземлен имот II-6 съответно на УПИ II-54;

- Изменят се границите на УПИ VI-5161 и V-1244 в кв. 4 към границата на р. Русенски Лом, като се променя и отреждането на урегулираните поземлени имоти съответно на УПИ VI-126 и V-142;

3. Одобрява план за регулация за:

- Образува се нов УПИ III-за паркинг в кв. 970 за територията между ул. „Матей Стойков“ /от о.т. 8702 до о.т. 8872/ до новата граница на реката;

- Образуват се три нови квартала с номера 966а, 966б и 966в;

- В кв. 966а се образува нов УПИ I- за инженерна инфраструктура;

- В кв. 966б се образува нов УПИ I-за инженерна инфраструктура, като образуването му налага изменение на УПИ ХХVI-227 и промяна на отреждането му на УПИ ХХVI-124;

- В кв. 966в се образува нов УПИ I-за инженерна инфраструктура;

 Одобреният ПУП на основание чл. 129, ал. 5 от ЗУТ да се публикува на интернет страницата на Община Русе.

Решението може да се оспори в 30 – дневен срок от датата на съобщаването му чрез Общински съвет - Русе пред Административен съд Русе.

**19 Точка**

**Даване на разрешение за изработване на проект за подробен устройствен план на западен парк „Приста“**

 **Чл.-кор. проф. Хр. Белоев:** Госпожа Бучуковска.

 **Арх. Ж. Бучуковска:** Това е за другата територия ПУП, за Западен парк „Приста“. Отново одобряваме задание и даваме разрешаване изработването на ПУП. На следващ етап ще бъде представен самия ПУП, който ще бъде със зона ОБ, тоест озеленяване, както и окончателния проект. И ще бъдете отново запознати със самия ПУП на процедура вече одобряване.

 **Чл.-кор. проф. Хр. Белоев:** Благодаря. Въпроси, изказвания? Не виждам. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 67**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1 от ЗУТ, Общински съвет – Русе реши:

1. Одобрява задание за проектиране на подробен устройствен план на западен парк „Приста“;
2. Разрешава изработване на подробен устройствен план западен парк „Приста“.

**20 Точка**

**Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – кабел ниско напрежение към ПУП – ПЗ за ПИ 177009 в местност „Пундев баир“, землище на с. Николово, Община Русе**

 **Чл.-кор. проф. Хр. Белоев:** Заповядайте.

 **Арх. Ж. Бучуковска:** Стандартна процедура по ЗУТ. Одобряваме ПУП, парцеларен план, кабел ниско напрежение за определен имот в землище Николово.

 **Чл.-кор. проф. Хр. Белоев:** Благодаря. Въпроси, ако имате, изказвания. Режим на гласуване.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 68**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Протокол №26/14.10.2015 г. на ОЕСУТ и искане №УТ-17-29/21.07.2015 г. от ЕТ „Елисавета Радева - Елико“, Общински съвет - Русе реши:

 1. Одобрява подробен устройствен план / ПУП / – Парцеларен план за техническа инфраструктура извън урбанизираната територия – кабел ниско напрежение към ПУП – ПЗ за ПИ 177009 в местност „Пундев баир“, землище на с. Николово, община Русе през поземлени имоти общинска публична собственост с номера: 000269 / НТП „Полски пътища“ /, 000357 / НТП „Пасища, мери“ /, 000359 / НТП „Пасища, мери“ / и 000365 / НТП „Полски пътища“ / в м. „Пундев баир“, землище на с. Николово и през имот №000413 с НТП „Полски пътища“ в м. „Над село“ в землището на с. Николово.

 Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд Русе.

**21 Точка**

**Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – подземна оптична мрежа за електронни съобщения за нуждите на „Нетуоркс-България“ ЕООД в землището на с. Басарбово**

 **Чл.-кор. проф. Хр. Белоев:** Госпожа Бучуковска.

 **Арх. Ж. Бучуковска:** Това е първата процедура по ЗУТ за одобряване задание и разрешаване изработването на ПУП, парцеларен план в землище на с. Басарбово, стандартна процедура.

 **Чл.-кор. проф. Хр. Белоев:** Благодаря. Въпроси, изказвания? Режим на гласуване.

**КВОРУМ – 51. С 51 гласа „за”, 0 „против” и 0 „въздържали се” се прие**

**РЕШЕНИЕ № 69**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 29, ал. 1 от ЗОЗЗ, чл. 30, ал. 3 от ППЗОЗЗ и искане вх. № УТ-16-66/26.10.2015 г. от „Нетуоркс – България“ ЕООД, Общински съвет - Русе реши:

1. Одобрява задание и разрешава изработване на подробен устройствен план

/ПУП/ – Парцеларен план за техническа инфраструктура извън урбанизираната територия – подземна оптична мрежа за електронни съобщения за нуждите на „Нетуоркс – България“ ЕООД в землището на с. Басарбово, община Русе през следните имоти:

 - ПИ 000226 и ПИ 000232 с НТП „Полски пътища“ в м. „Мелницата“;

 - ПИ 000307 с НТП „Ведомствени пътища“ в м. „Малък Саджак“;

 - ПИ 000385 с НТП „Ведомствени пътища“ в м. „Кантона“;

 - ПИ 000387 и ПИ 000418 с НТП „Полски пътища“ в м. „Саджака“;

 - ПИ 000391 с НТП „Ведомствени пътища“ в м. „Саджака“;

 - ПИ 000436 с НТП „Полски пътища“ в м. „Мелницата“;

 2. Дава предварително съгласие за утвърждаване на трасе на довеждащата инфраструктура за срок от една година.

**22 Точка**

**Одобряване на подробен устройствен план /ПУП/ - Парцеларен план за техническа инфраструктура извън урбанизирана територия – водопроводно отклонение за ПИ 000099 в местност „Конлук дере“, землище на с. Просена, Община Русе**

 **Чл.-кор. проф. Хр. Белоев:** Заповядайте, г-жа Бучуковска.

 **Арх. Ж. Бучуковска:** Последна процедура по ЗУТ, одобряваме ПУП-а. Има решение на експертния съвет, процедурите по обявяване са минали, поддържаме предложението.

 **Чл.-кор. проф. Хр. Белоев:** Кметът на Просена е тук. Господин Петракиев, становище.

 **Г-н П. Петракиев:** Уважаеми общински съветници, подкрепям така направеното предложение.

 **Чл.-кор. проф. Хр. Белоев:** Въпроси, изказвания? Режим на гласуване.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 70**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1, във връзка с чл. 110, ал. 1, т. 5 от ЗУТ, Протокол №28/11.11.2015 г. на ОЕСУТ и искане №УТ-17-10/10.03.2015 г. от Йордан Йорданов Борисов , Общински съвет - Русе реши:

 1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение за ПИ 000099 в м. „Конлук дере“, землище на с. Просена през ПИ 000101 с НТП „Пасище, мера“.

 Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**23 Точка**

**Приемане план за заседанията на ОбС – Русе за първото тримесечие на 2016 г.**

 **Г-н Дим. Кънчев:** Заповядайте, проф. Белоев да докладвате по материала, приемане план за заседанията на Общински съвет-Русе за първото тримесечие на 2016 г. .

 **Чл.-кор. проф. Хр. Белоев:** Уважаеми общински съветници, на председателски съвет предлагаме за първото тримесечие заседанията на общински съвет да бъдат на 21 януари, 25 февруари и 24 март. Вчера по последни уточнения възможната дата за извънредната сесия е 1 февруари /понеделник/, да имате предвид като си планирате времето.

**Г-н Дим. Кънчев**: Благодаря ви. Иска ли някой да вземе отношение към материала? Няма. Процедура на гласуване, ако обичате.

**КВОРУМ – 34. С 34 гласа „за”, 0 „против” и 0 „въздържали се” се прие**

**РЕШЕНИЕ № 71**

 На основание чл.57, ал. 2 от ПОДОбС, общинският съвет реши:

 1. Утвърждава дати за провеждане на заседания на ОбС – Русе за първото тримесечие на 2016 г., както следва:

* + 21.01.2016 г.
	+ 25.02.2016 г.
	+ 24.03.2016 г.

 **Г-н Дим. Кънчев:** Давам думата на проф. Белоев да продължи.

**24 Точка**

**Питания на общински съветници**

 **Чл.-кор. проф. Хр. Белоев:** Госпожа Мариета Волф.

 **Г-жа М. Волф:** Уважаеми г-н Председател, уважаеми общински съветници, уважаеми г-н Кмете. Обръщам се към Вас във връзка с две невралгични инфраструктурни точки възникнали по време на строителни дейности в нашия град. Първата е състоянието на Парка на Възрожденците и алеята по бул. „Съединение“ след кръстовището с ул. „Свети Наум“ в посока Парк на младежта, намиращи се по протежение на велоалеята. Паркът е в ужасно състояние, тревните площи са изорани, окаляни, застлани с клони, които са начупени, за да могат камионите да минат и да излязат от там. Освен увредените алеи и тревни площи са налице и начупени клони, за които казах. Велоалеите са изградени, алеите за пешеходци са съсипани, тревните площи са под всякаква критика. Един така, 20 сантиметра някъде са навлизали тези тежкотранспортни средства на територията на зелените площи в парка. Изпратих ви в 3 албума снимки от горепосочените обекти. Във връзка с това бих искала да получа устен и писмен отговор на следните въпроси: има ли в договора с фирмата изпълнител на велоалеите клауза оказваща отговорността и санкциите при увреждане на прилежащата екосистема, инфраструктура и замърсяване/ Посочено ли е в какъв срок трябва да бъдат отстранени щетите и за чия сметка? Ако в договора има такива условия бих искала да получа копие от предявената рекламация към фирмата изпълнител. Вторият случай на бул. „Борисова“48, където на частен строителен обект според мене се изливаше бетон, на 19 ноември се случваше това мероприятие. Бетоновозът беше стъпил върху плочки, тротоарните, на следващия ден забелязах, че те са увредени, хлътнали са. Направих снимки, които съм Ви изпратила. Също искам да разбера коя фирма изпълнява строителния надзор на този обект и информирана ли е общината за тази щета? В какъв срок ще бъде потърсен отговорност на фирмата изпълнител и ще бъде отстранена щетата? И бих искала също и тук да получа копие от предявената претенция към фирмата изпълнител. Благодаря за вниманието.

 **Чл.-кор. проф. Хр. Белоев:** Да, благодаря. Подготвен е отговорът от кмета. Госпожа Бучуковска ще отговори. Също урната, само видях д-р Константинова да ходи, може да ходите до там да няма после много хора. Заповядайте.

**Арх. Ж. Бучуковска:** Уважаема г-жо Волф, във връзка с постъпило Ваше запитване в деловодството на Община Русе с вх. №06 – 01 – 159/03.12.2015 г., относно невралгични инфраструктурни точки в гр. Русе, Ви информирам следното: по т. 1. Съгласно чл.11.1 от Договор с предмет „Проектиране и изпълнение на първостепенна веломрежа“ - Изпълнителят ще носи пълна отговорност за изпълняваните от него дейности от датата на подписване на договора до деня на изтичане на гаранционните срокове на строежа. В случай на повреди и щети поради някаква причина възникнала при изпълнение на работи по строежа или при части от тях, или на негова механизация Изпълнителят ще ги отстрани за своя сметка. Съгласно чл. 163, ал. 3 от ЗУТ задължение на строителя е след приключване на строителството да се отстранят всички причинени щети от своите виновни действия или бездействия, допуснати по време на строителството, т.е. да възстанови …

**Чл.-кор. проф. Хр. Белоев:** Моля, за тишина.

**Арх. Ж. Бучуковска: …**всички пътни, тротоарни и зелени площи. Горното е ограничително условие при въвеждане на обекта в експлоатация. Към настоящия момент няма предявена „рекламация“, тъй като обектът не е въведен в експлоатация. Възражения по изпълнението в случай, че Изпълнителят не е възстановил всички пътни, тротоарни и зелени площи могат да се правят при въвеждане на обекта в експлоатация.

**Чл.-кор. проф. Хр. Белоев:** Моля, за тишина.

**Арх. Ж. Бучуковска:** По т. 2. За визирания обект, находящ се на ул. „Борисова“ №46 има издадено Разрешение за строеж №492 от 02.09.2015 г. въз основа на одобрени инвестиционни проекти по надлежния законосъобразен ред. Обекта „Обществено-обслужваща сграда – магазини, офиси, мансарден етаж-студия два броя и В и К отклонение плътна ограда РЗП-то е 800,00 кв.м.“, предмет на гореописаното разрешение за строеж. Съгласно чл. 168, ал. 2 от Закона за устройство на територията не се изисква упражняване на строителен надзор по време на строителството от лицензирана фирма, тъй като обекта е 5-та категория. За започването на строителството строителят е уведомил Община Русе, заплатил е дължимата си такса – тротоарно право и е назначил технически ръководител на обекта. За обекта има към настоящия момент всички актове и протоколи по време на строителство. Съгласно чл. 163, ал. 3 от ЗУТ и Разрешение за строеж задължение на строителя е след приключване на строителството да отстрани всички причинени щети от своите виновни действия или бездействия. Горното е ограничително условие при въвеждане на обекта в експлоатация, като същият не се въвежда в експлоатация, в случай, че същият не отстрани причинените вреди.

**Чл.-кор. проф. Хр. Белоев:** Благодаря. Госпожа Волф, ако има уточняващи въпроси. Благодаря. Питане от проф. Никола Михайлов.

**Проф. Н. Михайлов:** Уважаеми г-н Председателю, моето питане уважаеми колеги от ръководството на общината, моето питане е относно състоянието на канализационната система в кв. ‚Възраждане“. Господин Кмете, последните години при проливните дъждове в нашия град са обичайно явление. Поради много причини (строителство на нови жилищни сгради в района, сравнително остаряла система за отвеждане на каналните води, отсъствие на периодично почистени шахти и др.) се наводняват мазета, приземни етажи на сгради в района на кв. „Възраждане“. И тази година голям брой граждани и институции сред, които РУ „Ангел Кънчев“, училището за европейски езици „Св. Константин-Кирил Философ“, бл. „Мадарски конник“ и други пострадаха от последните валежи през месец август 2015 година. Мазета и приземни етажи бяха наводнени и това отново поставя редица въпроси, свързани с надеждността на мрежата ВиК, опасността от болести, повреда на имущество и много други. Господин Кмете, моля да получа отговор на следните въпроси: първо, в състояние ли е канализационната мрежа по ул. „Студентска“ да поема оттока на вода при интензивни поройни валежи? Второ, как се контролира състоянието на канализационната система в града и по-точно в кв. „Възраждане“ и какви профилактични действия са извършени през 2015 година? Трето, какви мерки се вземат, за да се предотврати наводняването на мазета и приземни етажи в квартала? И на последно място планира ли се и в какъв срок модернизиране на съществуващата инфраструктура, на канализационната система в този и други райони на нашия град. Колеги, искам да ви кажа, че това питане не е само в резултат на обаждане на граждани. Аз съм бил ръководител на катедра „теоретична и измервателна … в това училище в продължение на 2 години. Уверявам ви, че след всеки дъжд имаше вода в приземните етажи до колене и това нещо е ненормално. Искрено се надявам да получа отговори.

 **Чл.-кор. проф. Хр. Белоев:** Благодаря ви. От името на кмета г-жа Бучуковска.

**Арх. Ж. Бучуковска:** Уважаеми г-н Михайлов, във връзка с постъпило питане за възникнали проблеми при интензивни дъждове в някои сгради в жилищен район „Възраждане“, град Русе, Ви уведомявам следното: канализационната система на град Русе е от типа „смесена канализационна система“, т.е. отпадъчните битови и дъждовни води се провеждат от един и същ канализационен профил по съответната улица, като преди включването си в градската пречиствателна станция чрез система от преливници дъждовните води се отвеждат в река Дунав. Съгласно „Наредбата за проектиране на канализационни мрежи“, същите се проектират с капацитет, провеждащ водно количество, съобразено с определена интензивност на дъжда, като се допуска претоварване на канализацията на половин,една, три, пет години, в зависимост от категорията и вида на канала. Уличната канализация в обхвата на жилищния район е с диаметри Ф300мм., Ф350мм., Ф500мм., Ф550мм., Ф800мм., 600/900мм. и 2400/1800мм, които са в съответствие с действащите към момента нормативи. Съгласно действащата в момента Наредба №4 за проектиране, изграждане, и експлоатация на ВиК инсталации в сгради, не се допуска гравитачно отводняване на санитарни прибори, разположени под котата на прилежащия терен, с оглед предотвратяване на наводнения в сградите, вследствие претоварване на улична канализация. При извършените огледи по повод сигнали за наводнения е констатирано, че към настоящия момент канализацията на много сгради е вкопана. Има санитарни прибори и подови сифони, от които при интензивни дъждове навлиза вода в сутерените, вследствие на допустимо претоварване на уличната канализация. Друга причина за навлизане на вода са неподмазаните отвори на отклонения на техническата инфраструктура в стените на сутерените, непочистени английски дворове и лошо състояние на обратните насипи и водоплътните тротоари на сградите. Като заключение от казаното дотук, могат да бъдат дадени следните отговори на конкретно зададените в питането въпроси: канализационната мрежа по улица „Студентска“ е с диаметри Ф350мм., Ф500мм., Ф550мм. и Ф800мм. Същата е в съответствие както с действащите към периода на изграждането , така и с действащите към момента нормативи. Контролирането на състоянието на канализационната мрежа на територията на град Русе, профилактиките, както текущите и основни ремонти се планират и извършват от съответния ВиК оператор. На територията на Община Русе оператор е „ВиК“-ООД, Русе. Общината се представлява в управителния съвет на дружеството от общински съветници от Общински съвет-Русе. Отговорът на зададения въпрос не е от компетенциите на общинското ръководство. В зависимост от конкретните причини за наводняване на всеки от сутерените на сградите, за които са получени сигнали в общинска администрация, се предприемат съответните мерки и се дават подробни указания за необходимите действия на компетентните лица. Модернизация на канализацията, в смисъл на подмяна с по-големи диаметри и други материали не се предвижда към настоящия момент. През 2012 година беше реконструирана и доизградена канализационна система на град Русе и въведена в експлоатация градската пречиствателна станция за отпадъчни води, като размера на инвестицията е над 100 000 000 лв. Всички подменени, рехабилитирани и доизградени канали са в съответствие с изготвения през 2009 година Мастерплан и хидравлични модели на канализационната мрежа на град Русе.

**Чл.-кор. проф. Хр. Белоев: Благодаря.** Господин Михайлов уточняващи въпроси?

**Проф. Н. Михайлов:** Госпожа Бучуковска, уверява Ви, че господина ректора не е щастлив от Вашия отговор, но това по-малката беда. Всъщност, доколкото разбирам няма какво да се направи от страна на общината, така ли?

 **Арх. Ж. Бучуковска:** Ако искате пак мога да Ви прочета това, което … (коментар от зала не се чува) Нали Ви прочетох, че това е всичко в съответствие с наредбата.

 **Чл.-кор. проф. Хр. Белоев**: Благодаря. Напомням само за урната, който не е изпълнил ангажимента си да го направи. Тя до 12 часа в петък ще бъде в стаята при сътрудниците и може общинска администрация, областна, гражданите, който желае да заповяда, за да може повече хора да бъдат обхванати. Закривам сесията. Благодаря ви.

**Забележка:** Протоколите с резултатите от поименното гласуване по точки 3, 4, 5, 7, 8, 9, 10, 11, 12 и 21 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**